**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ,**

**ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 23 Ιανουαρίου 2019, ημέρα Τετάρτη και ώρα 13.20΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου αυτής, κυρίου Αντωνίου Συρίγου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Διοικητικής Ανασυγκρότησης «Ενδυνάμωση Ανωτάτου Συμβουλίου Επιλογής Προσωπικού (Α.Σ.Ε.Π.), ενίσχυση και αναβάθμιση Δημόσιας Διοίκησης και άλλες διατάξεις» (4η συνεδρίαση - β΄ ανάγνωση).

 Στη συνεδρίαση παρέστησαν η Υπουργός Διοικητικής Ανασυγκρότησης, κυρία Μαρία-Ελίζα Ξενογιαννακοπούλου, καθώς και αρμόδιοι υπηρεσιακοί παράγοντες.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση τoυ καταλόγου των μελών της Επιτροπής.

Παρόντες ήταν οι Βουλευτές κ.κ. Αθανασίου Αθανάσιος, Βάκη Φωτεινή, Γάκης Δημήτριος, Γκιόλας Ιωάννης, Θεοπεφτάτου Αφροδίτη, Κοζομπόλη – Αμανατίδη Παναγιώτα, Λάππας Σπυρίδων, Μορφίδης Κωνσταντίνος, Μπαλάφας Ιωάννης, Μπαλλής Συμεών, Παπαηλιού Γεώργιος, Μεγαλοοικονόμου Θεοδώρα, Πρατσόλης Αναστάσιος, Σαρακιώτης Ιωάννης, Σκουρλέτης Παναγιώτης, Σταματάκη Ελένη, Σταμπουλή Αφροδίτη, Συρίγος Αντώνιος, Τζαμακλής Χαρίλαος, Τσίρκας Βασίλειος, Τσόγκας Γεώργιος, Χριστοδουλοπούλου Αναστασία, Βορίδης Μαυρουδής (Μάκης), Βούλτεψη Σοφία, Γεωργαντάς Γεώργιος, Δαβάκης Αθανάσιος, Καραγκούνης Κωνσταντίνος, Καρασμάνης Γεώργιος, Κυριαζίδης Δημήτριος, Παναγιωτόπουλος Νικόλαος, Αχμέτ Ιλχάν, Καρράς Γεώργιος – Δημήτριος, Παπαθεοδώρου Θεόδωρος, Χριστοφιλοπούλου Παρασκευή (Εύη), Γερμενής Γεώργιος, Σαχινίδης Ιωάννης, Χατζησάββας Χρήστος, Λαμπρούλης Γεώργιος, Δελής Ιωάννης, Κατσώτης Χρήστος, Δανέλλης Σπυρίδων και Παναγούλης Ευστάθιος (Στάθης).

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής)**: Κυρίες και κύριοι συνάδελφοι, καλό μεσημέρι.

Θα ήθελα να πω ότι ο καθορισμός της Επιτροπής μας είχε προηγηθεί, μετά προέκυψε η Ολομέλεια. Αυτό, το οποίο ζήτησα ήταν η Επιτροπή να πάει από τις 11 π.μ. στη 1μ.μ., τουλάχιστον για να γίνει η αρχική διαδικασία και ακολούθως, να υπάρχει μια άνεση εδώ. Ευχαριστώ.

Τον λόγο έχει ο κ. Γεωργαντάς.

**ΓΕΩΡΓΙΟΣ ΓΕΩΡΓΑΝΤΑΣ (Εισηγητής της Ν.Δ.)**: Κύριε Πρόεδρε, ευχαριστώ. Πριν από την έναρξη της συζήτησης, οφείλω να καταγραφεί, όπως το έκανα και στην προηγούμενη συνεδρίαση, ότι η Ν.Δ. διαφωνεί με τον ορισμό της συγκεκριμένης Επιτροπής, στη συγκεκριμένη ώρα, τη συγκεκριμένη μέρα, καθώς καταλαβαίνετε ότι το ενδιαφέρον όλων των Βουλευτών είναι στη συζήτηση η οποία γίνεται στην Ολομέλεια, για το τόσο σοβαρό αυτό εθνικό ζήτημα.

Σε κάθε περίπτωση, εγώ, ως Εισηγητής, θα κάνω την τοποθέτησή μου, εν συντομία, για να έχει μια εικόνα η Επιτροπή και να μπορεί να προχωρήσει, αλλά δεν θα μπω σε λεπτομέρειες, ακριβώς, επειδή ούτε η χρονική δυνατότητα υπάρχει, ούτε η διάθεση, αλλά ούτε και έγινε η μελέτη, η οποία όφειλε σε ένα τέτοιο νομοσχέδιο να γίνει, λόγω αυτών των συνθηκών. Ευχαριστώ.

**ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου - Χρυσή Αυγή)**: Θεωρώ και εγώ ότι η τοποθέτησή μου δεν θα γίνει σήμερα, λόγω της σοβαρότητας στην Ολομέλεια. Θα τοποθετηθώ όταν πάει στην Ολομέλεια. Δεν θα μιλήσω, ούτε θα συμπληρώσω κάτι. Ευχαριστώ.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής)**: Τον λόγο έχει η κυρία Υπουργός για να αναπτύξει τις νομοτεχνικές βελτιώσεις.

**ΜΑΡΙΑ - ΕΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης)**: Ευχαριστώ πολύ, κ. Πρόεδρε. Κυρίες και κύριοι Βουλευτές, σε συνέχεια της ακρόασης των φορέων και επειδή έγινε μια ευρύτερη διαβούλευση και πριν κατατεθεί το σχέδιο νόμου στη Βουλή, λαμβάνοντας υπόψη τις παρατηρήσεις των φορέων αλλά και τα ερωτήματα των Βουλευτών, θα ήθελα σας παρουσιάσω ορισμένες νομοτεχνικές βελτιώσεις και μια τροπολογία.

Καταρχάς, στις νομοτεχνικές βελτιώσεις που θα σας διανεμηθούν στο άρθρο 1, όπου αντί «για την ισχύ από 1/1/2019» το διορθώνουμε σε «από την έναρξη ισχύος του παρόντος» γιατί αυτό είναι αυτονόητο, εφόσον, έχουμε περάσει αυτή την ημερομηνία.

Στο άρθρο 8, λάβαμε υπόψη μια παρατήρηση του Προέδρου του ΑΣΕΠ, του κ. Καραβοκύρη, όσον αφορά στη διάταξη για την απλούστευση των πιστοποιητικών, όπου εντάξαμε την παρατήρησή του, ακριβώς για να υπάρξει αποσαφήνιση, στο άρθρο 8, της διαδικασίας αυτής και η αντίστοιχη ευελιξία του Συμβουλίου του ΑΣΕΠ. Το άρθρο 9, αφορά τις αποσπάσεις των υπαλλήλων ΟΤΑ Α΄ και Β΄ Βαθμού και ετέθη και μετά από αίτημα και της ΚΕΔΕ.

Το άρθρο 15, τροποποιήθηκε μετά από το αίτημα και την παρατήρηση που έκανε ο Αντιπρόεδρος της ΑΔΕΔΥ. Το θεωρούμε εύλογο, προκειμένου, να υπάρχει και ένας εκπρόσωπος του αντιπροσωπευτικού φορέα, των δημοσίων υπαλλήλων στο Γνωμοδοτικό Συμβούλιο, γι’ αυτό προστίθεται στο άρθρο 15.

Στο άρθρο 40 και 44, λάβαμε υπόψη τις παρατηρήσεις του αντιπροσώπου των εργαζομένων στις Ανεξάρτητες Αρχές.

Καταθέτω, λοιπόν, τις νομοτεχνικές βελτιώσεις.

Έρχομαι, τώρα, στην τροπολογία που καταθέσαμε χθες το βράδυ και θα ήθελα να την αναπτύξω, ώστε οι Εισηγητές να τη λάβουν υπόψη τους.

Το πρώτο άρθρο της τροπολογίας, αφορά στο Νομικό Συμβούλιο του Κράτους, στο οποίο δίδεται η δυνατότητα για μεταβατική εξαίρεση από την κινητικότητα, προκειμένου να αντιμετωπίσει τις μεγάλες ανάγκες απόσπασης διοικητικού προσωπικού, μέχρις ότου ολοκληρωθεί η διαδικασία για το νέο Οργανισμό του Νομικού Συμβουλίου του Κράτους.

Όσον αφορά στο δεύτερο άρθρο, πρόκειται για ένα θέμα που αφορά τους συνεργάτες των Βουλευτών, σε σχέση με το πόθεν έσχες.

Κυρίες και κύριοι Βουλευτές, υπήρχε ασάφεια σε σχέση με τη νομοθεσία και κατά πόσο, όλοι οι συνεργάτες των Βουλευτών απαιτείται να καταθέτουν πόθεν έσχες. Επειδή, διχογνωμία και εντός της διοίκησης και υπήρχε και ο κίνδυνος να βρεθούν υπόλογοι, οι δικοί σας συνεργάτες για τα προηγούμενα χρόνια που δεν είχαν υποβάλει πόθεν έσχες, σε συνεννόηση με το Υπουργείο Δικαιοσύνης φέρνουμε αυτή τη ρύθμιση- θα έχετε χρόνο να τη μελετήσετε- η οποία λήγει το θέμα του παρελθόντος, καθορίζοντας ρητά, ότι από τη δημοσίευσή του νόμου και με μια προθεσμία από δω και πέρα δημιουργείται η υποχρέωση αυτή για τους συνεργάτες των Βουλευτών, ώστε να μην υπάρχει αυτή η «σκιά» και να μην κινδυνεύσει κάποιος από τους συνεργάτες σας να έχει προβλήματα για το παρελθόν, πράγμα για το οποίο φυσικά, δεν υπήρχε καμία πρόθεση από κανέναν συνεργάτη, απλώς υπήρχε μια νομοθετική ασάφεια. Είναι καθαρά λοιπόν υπέρ των εργαζομένων στα γραφεία σας και για την ασφάλεια δικαίου.

Η τελευταία διάταξη τίθεται πάλι μετά από αίτημα του Υπουργείου Δικαιοσύνης και αφορά το Σώμα Επιθεωρητών Ελεγκτών Δημόσιας Διοίκησης. Όπως και για το Νομικό Συμβούλιο του Κράτους, καθώς δεν έχει ακόμα ψηφιστεί από την Βουλή ο νέος Οργανισμός του ΣΕΕΔΔ και γι' αυτό τον λόγο και προκειμένου να καλυφθούν οι λίγες θέσεις διοικητικών, τέσσερις ή πέντε, οι οποίοι αυτή τη στιγμή φεύγουν με την κινητικότητα- δίδεται η δυνατότητα να γίνουν μεταβατικά αποσπάσεις μέχρι να ολοκληρωθεί και ο δικός τους Οργανισμός νομοθετικά και να μην υπάρχει πρόβλημα στη λειτουργιά και την ελεγκτική δραστηριότητα του ΣΕΕΔΔ.

Υπάρχει και μια τέταρτη διάταξη που αφορά τον Ραπτάρχη, που όπως ξέρετε τηρείται στο Υπουργείο Διοικητικής Ανασυγκρότησης και αποτελεί την πρώτη, ιστορική κωδικοποίηση που υπάρχει στο Ελληνικό Κράτος. Όταν συστάθηκε, τη δεκαετία του ’50 και εντάχθηκε τη δεκαετία του ‘70 στο τότε Υπουργείο Προεδρίας, υπήρχε η δυνατότητα στους δικηγόρους που προσελήφθησαν να έχουν ειδικό εργασιακό καθεστώς – δηλαδή να μπορούν να ασκούν και παράλληλα δικηγορία. Αυτό ήταν κάτι το οποίο είχε συμπεριληφθεί και στον Κώδικα Δικηγόρων.

Όταν έγινε η αναθεώρηση του Κώδικα Δικηγόρων το 2013, εκ παραλείψεως, δεν επαναλήφθηκε αυτή η διάταξη. Αυτό είχε σαν αποτέλεσμα να υπάρχει τα τελευταία χρόνια μια ασάφεια, ενώ αυτοί οι άνθρωποι δικηγορούν, γιατί είχαν δεδομένο αυτό το καθεστώς. Υπήρξε αίτημα του Δικηγορικού Συλλόγου Αθηνών και του Προέδρου, του κύριου Βερβεσού αλλά και με την ιδιότητά του ως Προέδρου της Ολομέλειας των Δικηγορικών Συλλόγων, πανελλαδικώς, να αποσαφηνίσουμε αυτό το ζήτημα, ώστε να μην υπάρχει αυτή η ασάφεια δικαίου.

Ευχαριστώ πολύ.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής)**: Τον λόγο έχει ο κ. Μπαλλής.

**ΣΥΜΕΩΝ ΜΠΑΛΛΗΣ (Εισηγητής του ΣΥΡΙΖΑ)**: Κατανοώντας την ανάγκη όλων μας να είμαστε στη σημαντική συζήτηση της Ολομέλειας, θα περιοριστώ σε τίτλους των σημαντικών θεμάτων του νομοσχεδίου, και δε θα χρειαστώ πάρα πολλή ώρα, όπως είπε και ο κ. Γεωργαντάς.

Κυριά Υπουργέ, κυρίες και κύριοι συνάδελφοι, όπως είπα, δεν θα επεκταθώ σε λεπτομέρειες, άλλωστε, τα έχουμε πει αναλυτικά στις προηγούμενες συνεδριάσεις. Οφείλω, όμως, να πω ότι εκτιμώ πως μετά από τις δύο συνεδριάσεις της Επιτροπής μας που προηγήθηκαν και τη συνεδρίαση με την ακρόαση των φορέων, στην πραγματικότητα φαίνεται ότι το νομοσχέδιο αποσπά μια ευρύτερη συναίνεση, ακόμη κι εάν δεν ομολογείται αυτή, τουλάχιστον στα βασικά του σημεία. Συναίνεση και από την αντιπολίτευση, παρά τις διαφοροποιήσεις, σε επιμέρους άρθρα, είναι σημαντικό, όμως, ότι φαίνεται ότι αποσπά την ευρύτερη συναίνεση της κοινωνίας, όπως φάνηκε και από τις τοποθετήσεις των εκπροσώπων των φορέων που ακούσαμε. Για δύο λόγους νομίζω ότι συμβαίνει αυτό: Πρώτον διότι αντιμετωπίζει αποτελεσματικά, διαρθρωτικά προβλήματα που έχουν αντιμετωπιστεί στη λειτουργία της δημόσιας διοίκησης και βάζει ρυθμίσεις που προωθούν την αποτελεσματικότητα, τη διαφάνεια, τη δημοκρατική συμμετοχή, τη μεταρρύθμιση σε σημαντικούς τομείς και διορθώνει επιμέρους σημεία. Ταυτόχρονα, δίνοντας απαντήσεις και στο αίτημα της κοινωνίας για ένα σύστημα προσλήψεων που δε θα χάνεται στο χρόνο, που θα λειτουργεί με ισονομία και αξιοκρατία και θα απελευθερώνει τους πολίτες από την, επί μήνες, αβεβαιότητά τους για την πρόσληψη ή όχι, ενισχύοντας ταυτόχρονα και την αξιοπιστία του ΑΣΕΠ άλλα και το ρόλο του ως θεσμικού εγγυητή ενός αξιοκρατικού συστήματος προσλήψεων. Διότι, στόχος μας είναι με αυτές τις ρυθμίσεις να διαμορφωθεί ένα δημόσιο παραγωγικό, αποτελεσματικό και δίκαιο, να διαμορφωθεί ένα κράτος ισχυρό, αφήνοντας πίσω, στο παρελθόν, τις πελατειακές σχέσεις και τις υπόγειες συναλλαγές, να διαμορφωθεί ένα κράτος αποτελεσματικό και όχι έρμαιο διαφόρων ισχυρών συμφερόντων.

Έτσι, το παρόν νομοσχέδιο εντάσσεται σε έναν ευρύτερο σχεδιασμό μιας συνολικής μεταρρύθμισης που φιλοδοξούμε να παρουσιάσουμε συνολικά για τη δημόσια διοίκηση. Για ένα δημόσιο με αναπτυξιακό προσανατολισμό!

Δύο είναι κυρίως, τα σημαντικά θέματα, εκτός των άλλων σημαντικών προβλέψεων, που αντιμετωπίζονται στο νομοσχέδιο: Η ενίσχυση του ΑΣΕΠ, η βοήθεια στη λειτουργία του, η επιτάχυνση του έργου του. Δεύτερον, η αναβάθμιση της δημόσιας διοίκησης και ο προγραμματισμός των προσλήψεων σε πολυετή και ετήσια βάση.

Εν συντομία, λοιπόν, και όπως είπα με τίτλους θα αναφέρω ότι για το ΑΣΕΠ προβλέπεται ειδική ρύθμιση για αποσπάσεις προσωπικού της δημόσιας διοίκησης, μόνιμων ή ΙΔΑΧ, ώστε να επιταχυνθεί το έργο του. Επίσης, ότι οι αποφάσεις της ολομέλειας και της ελάσσονος ολομέλειας θα είναι υποχρεωτικές για όλα στα μέλη της. Για την αναβάθμιση της δημόσιας διοίκησης θεσπίζονται το σύστημα του πολυετούς και του ετήσιου στρατηγικού σχεδιασμού των προσλήψεων και για τακτικό και για εποχικό προσωπικό με τα σχέδια και τις προτάσεις των φορέων που θα συγκεντρώνονται στο Υπουργείο, ώστε να καταρτίζονται τα προγράμματα για το ΑΣΕΠ και τις προσλήψεις. Το ΑΣΕΠ ενισχύεται σε δυναμικό, αποκτά τη δυνατότητα να κάνει και διαγωνισμούς διετούς διάρκειας, αποκτά τη δυνατότητα να ενοποιεί κατά κλάδο και ειδικότητα αιτήματα προσλήψεων από διαφορετικούς φορείς και απλοποιείται σημαντικότατα, μετά και τις προβλέψεις με τη νομοτεχνική βελτίωση, η διαδικασία υποβολής δικαιολογητικών για τις προσλήψεις με σειρά προτεραιότητας.

Για τη διοικητική ανασυγκρότηση, έτσι ώστε να υπάρχει μια ολοκληρωμένη στρατηγική. Με το παρόν νομοσχέδιο συγκροτείται Γνωμοδοτικό Συμβούλιο, συστήνεται Ειδική Γραμματεία για την υποστήριξη δράσεων στο Υπουργείο, συστήνεται Παρατηρητήριο Δημόσιας Διοίκησης, ένας μηχανισμός συνολικής παρακολούθησης και αξιολόγησης της αποτελεσματικότητας των εφαρμοζόμενων πολιτικών ανασυγκρότησης, ενώ οργανώνεται και Υπηρεσία Τεχνικής Υποστήριξης των φορέων της δημόσιας διοίκησης.

Θέλω, όμως, πέραν της σημαντικότητας αυτών των προβλέψεων, να σταθώ ιδιαίτερα στις ρυθμίσεις του νομοσχεδίου που έχουν έναν έντονο κοινωνικό χαρακτήρα. Μιλάω για την ουσιαστική αναγνώριση των τρίτεκνων οικογενειών και η προσαρμογή στη σημερινή εκπαιδευτική και κοινωνική πραγματικότητα των δικαιωμάτων των τέκνων τρίτεκνων οικογενειών, για τη συμμετοχή τους σε διαγωνισμούς προσλήψεων. Αυτό γίνεται με την αύξηση των ορίων ηλικίας που προβλέπονται στον υπάρχοντα, έως σήμερα, νόμο για τη συμμετοχή τους στους διαγωνισμούς.

Είναι επίσης και οι ρυθμίσεις για τα άτομα με κώφωση και βαρηκοΐα με ποσοστό αναπηρίας τουλάχιστον 50%, τα οποία κατέχουν βεβαίωση επάρκειας της ελληνικής νοηματικής γλώσσας. Έχοντας αυτή τη βεβαίωση, θα μπορούν να διορίζονται ή να προσλαμβάνονται χωρίς να απαιτείται απόδειξη και ξένης γλώσσας, εκτός αν αυτό απαιτείται ως τυπικό προσόν για την αιτούμενη θέση από τους φορείς που κάνουν τις προσλήψεις.

Κλείνοντας αυτή τη σύντομη παρέμβαση, επαναλαμβάνω ότι το παρόν νομοσχέδιο αντικατοπτρίζει την αντίληψη της Κυβέρνησης για τον ρόλο του Κράτους στην πορεία ανασυγκρότησης και ανάπτυξης της χώρας. Εμείς λέμε ότι δεν είναι θέμα μεγέθους του κράτους, αλλά , είναι θέμα οργάνωσης και του κράτους και της δημόσιας διοίκησης, είναι θέμα τρόπου λειτουργίας τους. Για ένα δημόσιο που θα προστατεύει τους πολίτες και την κοινωνία, που θα υπερασπίζεται το δημόσιο συμφέρον, που θα επιβάλλει κανόνες ισονομίας και δίκαιης αντιμετώπισης προς όλους, καθαρούς κανόνες, διαφανή λειτουργία, ένα δημόσιο παραγωγικό, δίκιο για το ανθρώπινο δυναμικό που το υπηρετεί, αλλά και για τους πολίτες, για την κοινωνία που απαιτεί και δικαιούται μια διαφορετική αντιμετώπιση.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Κύριε Μπαλλή, μια λεπτομέρεια. Υπάρχουν τρεις τροπολογίες, η μία είναι του περιβάλλοντος η 1927, η άλλη είναι η τωρινή 1928/21 και η άλλη είναι η υδρονομείς που είχαν στηρίξει οι βουλευτές και από όλα τα κόμματα, 1926/2019.

**ΣΥΜΕΩΝ ΜΠΑΛΛΗΣ (Εισηγητής του ΣΥΡΙΖΑ):** Επί των τροπολογιών, όπως έχουν κατατεθεί λέω ναι.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Γεωργαντάς.

**ΓΕΩΡΓΙΟΣ ΓΕΩΡΓΑΝΤΑΣ (Εισηγητής της Νέας Δημοκρατίας):** Κύριε Πρόεδρε, όπως είπα και στην πρώτη εισήγηση , είναι ένα νομοσχέδιο το οποίο κατά ένα μέρος του, αγγίζει ζητήματα τα οποία πραγματικά χρήζουν ιδιαίτερης προσοχής και μελέτης για να δούμε κατά πόσο, πραγματικά, θα βοηθήσουν στην πιο εύρυθμη λειτουργία της Δημόσιας Διοίκησης με μια διαφάνεια και ένα προγραμματισμό, ο οποίος είναι ζητούμενο, νομίζω, για την κοινωνία και για το πολιτικό προσωπικό. Συγχρόνως, όμως, υπάρχουν και κάποιες διατάξεις οι οποίες θεωρούμε ότι κρύβουν εκκρεμότητες και τακτοποιούν αποσπασματικά αιτήματα τα οποία δεν μπορούν να συμπεριληφθούν σε μια ενιαία και ορθολογική διαχείριση των ζητημάτων της δημόσιας διοίκησης και σε αυτά είμαστε αντίθετοι.

Δύο είναι τα κομβικά μέρη του νομοσχεδίου. Στο ένα είναι απόλυτα ξεκάθαρη η θέση μας, δηλαδή, στη σύσταση της Ειδικής Γραμματείας για τη στήριξη των δράσεων στο Υπουργείο Διοικητικής Ανασυγκρότησης του άρθρου 16. Γενικότερα, είμαστε αντίθετοι σε κάθε νέα γραμματεία, καθώς έχουμε μετρήσιμα αποτελέσματα από τη δημιουργία των 90 γραμματειών σε σχέση με τις 60 που υπήρχαν παλαιότερα. Θεωρούμε ότι γίνεται επικάλυψη αρμοδιοτήτων και τακτοποίηση στελεχών σε επιτελικές θέσεις αλλά και ταυτόχρονα υπάρχει ένα θολό τοπίο γύρω από το αντικείμενο το οποίο διερευνά, εξετάζει και διαχειρίζεται κάθε μία από αυτές τις γραμματείες.

Θεωρούμε λοιπόν ότι η Γραμματεία, αυτή, κακώς, αυτή τη στιγμή γίνεται και δεν το λέμε μόνο εμείς, το είπαν στην ακρόαση των φορέων με έμμεσο και με άμεσο τρόπο, αρκετοί από όσους προσεκλήθησαν, οι οποίοι μίλησαν ακριβώς για τον κίνδυνο της επικάλυψης αρμοδιοτήτων, μίλησαν για την ανάγκη ενός ενιαίου κλαδολογίου στη δημόσια διοίκηση και είναι ζητήματα τα οποία πρέπει να τα δει γενικότερα, το πολιτικό προσωπικό και η Υπουργός, για την καλύτερη διαχείριση αυτών των ζητημάτων. Σ' αυτό λοιπόν είμαστε απόλυτα αρνητικοί και αυτό αφορά και τα χρηματοδοτούμενα προγράμματα στη συνέχεια. Δηλαδή ουσιαστικά τα άρθρα από 16 έως και 32.

Σε σχέση με τον προγραμματισμό των προσλήψεων, πράγματι η Υπουργός έκανε μια φιλότιμη προσπάθεια, της την αναγνωρίζω, σε σχέση με το αυτονόητο, ότι θα πρέπει ο προγραμματισμός των προσλήψεων για το 2020, να είναι στην επιλογή, στην υπεύθυνη απόφαση επόμενης κυβέρνησης η οποία θα προκύψει μετά από τις εκλογές, οι οποίες θα γίνουν εντός του έτους. Εκεί, λοιπόν, προστέθηκε μια νομοτεχνική βελτίωση στο άρθρο 7, ο όρος ότι «για τον ετήσιο προγραμματισμό του 2020 θα υπάρξει, ουσιαστικά, η ολοκλήρωση της διαδικασίας, το δεύτερο δεκαπενθήμερο του Νοεμβρίου του 2019». Αυτή η πρόσθεση που έγινε ανοίγει τη συζήτηση για το πώς πραγματικά θα γίνει, συνολικά δεσμευτικό αυτό, από τη στιγμή που υπάρχει η διάθεση από την πλευρά της Κυβέρνησης.

Υπάρχει στο άρθρο 6 η δυνατότητα του διετή προγραμματισμού, όπου υπάρχει ένα μόνο προαπαιτούμενο, να έχει μπει ο φορέας στον πολυετή προγραμματισμό. Άρα, όποιος φορέας έχει μπει στον πολυετή προγραμματισμό, ο οποίος θα ολοκληρωθεί, κατά το νομοσχέδιό σας, μέχρι τέλος Μαρτίου του 2019, δικαιούται, στη συνέχεια, χωρίς κανέναν περιορισμό από αυτό που έχετε βάλει τον ετήσιο προγραμματισμό, να ζητήσει και να λάβει την έγκριση και να προχωρήσει σε προκηρύξεις για τα επόμενα 2 έτη.

Εγώ, λοιπόν, θέτω στη δική σας ευχέρεια να το μελετήσετε, ότι απαραίτητη προϋπόθεση από την πλευρά της Ν.Δ. για να υπερψηφίσει τη διάταξη περί ετήσιου προγραμματισμού, τον οποίο και εμείς παλαιότερα έχουμε αναφέρει ότι είναι αναγκαίο να γίνεται και να υπάρχει, με τη δέσμευση και τη δυνατότητα αυτό να γίνει από την επόμενη κυβέρνηση, θέλουμε με τον ίδιο τρόπο και ξεκάθαρα να μπει η λέξη «αποκλειστικά» και για τον ετήσιο και το διετή και να είναι και στο διετή προγραμματισμό.

Στο άρθρο 6, νομίζω ότι κανείς δεν θα διαφωνεί από το Σώμα ότι πρέπει ο προγραμματισμός των προσλήψεων για το 2020 και το 2021 να είναι στην ευχέρεια της επόμενης κυβέρνησης. Αν, λοιπόν και στο άρθρο 6 υπάρξει αυτή η πρόβλεψη, τότε η Ν.Δ. τον ετήσιο και τον διετή προγραμματισμό, έτσι όπως τον έχετε, θα τον υπερψηφίσει αλλά το θέλουμε και στον ετήσιο και στο διετή, χωρίς καμιά δυνατότητα με αποκλειστικό τρόπο να αναφέρεται.

Αυτά σε σχέση με το προγραμματισμό των προσλήψεων. Στον πολυετή εμείς διατηρούμε κάποιες επιφυλάξεις και αντιρρήσεις για το πώς μπορεί, πράγματι, μπορεί να υλοποιηθεί ή αν θα αποτελεί μια έκθεση ιδεών ή όχι, αλλά είναι προαιρετικός και δεν είναι δεσμευτικός. Από τη στιγμή που θα έχουμε τις αποσαφηνίσεις που θέλουμε για τον ετήσιο και το διετή, νομίζω ότι δεν θα έχουμε ζήτημα στον πολυετή, παρά τις αντιρρήσεις τις οποίες έχουμε.

Σε σχέση με τα υπόλοιπα, επιμέρους άρθρα, λόγω της ιδιαιτερότητας της ημέρας και καθώς δεν θέλω να αναλώσω πολύ από το χρόνο των βουλευτών της Ν.Δ. στην παρούσα Επιτροπή για να μπορέσουν να παραβρεθούν στην Ολομέλεια, θα καταψηφίσω ό,τι έχει σχέση με κατ' εξαίρεση και κατά παρέκκλιση διάταξη και ό,τι έχει σχέση με αποσπάσεις προσωπικού προς το ΑΣΕΠ, γιατί θεωρώ ότι πρέπει μόνιμο προσωπικό να βρίσκεται σε μια τόσο σοβαρή ανεξάρτητη αρχή. Άλλωστε και ο Πρόεδρος του ΑΣΕΠ, που ήταν εδώ, δεν έκανε λόγο για μεγάλες ανάγκες. Εγώ κατάλαβα για 20 κενές οργανικές θέσεις. Δεν είδα αυτή, την επείγουσα κατάσταση για να μπορούμε να δικαιολογήσουμε και να αιτιολογήσουμε αποσπάσεις.

Βεβαίως, θα υπερψηφίσουμε, σε σχέση με το πειθαρχικό δίκαιο τις διατάξεις οι οποίες εξορθολογίζουν τη διαδικασία και την κάνουν συντομότερη και θα καταψηφίσουμε επίσης ό,τι έχει σχέση με τροποποιήσεις που γίνονται πάνω στο ν.4369/2016 και το ν.4440/2016. Βλέπετε τώρα ότι υποχρεώνονται να φέρνουν οι υπουργοί εξαιρέσεις από το ν.4440 για συγκεκριμένες υπηρεσίες, ακριβώς, επειδή δεν έγινε ένας σωστός προγραμματισμός και ουσιαστικά ο ν.4440 χρησιμοποιείται μόνο για τις υπηρεσίες, στις οποίες οι διευθυντές ή οι προϊστάμενοι θέλουν να εξυπηρετήσουν ατομικές προτιμήσεις.

Τελικά, το πνεύμα του νόμου, που ήταν να υπάρχει μια πραγματική καταγραφή, όλου του ανθρώπινου προσωπικού σε πραγματικό χρόνο, για να μπορούμε να καλύψουμε τις ανάγκες, δεν τηρείται, ακριβώς, γιατί δεν τηρείται η προϋπόθεση για την ύπαρξη των ψηφιακών οργανογραμμάτων και των οργανισμών στις υπηρεσίες αυτές. Θα υπερψηφίσουμε, κύριε Πρόεδρε, τα άρθρα που έχουν να κάνουν με το Εθνικό Τυπογραφείο, καθώς είναι τυπικού και διαδικαστικού περιεχομένου και δεν βλέπουμε εκεί κάτι που να μας δημιουργεί κάποιον ενδοιασμό. Για ό,τι δεν ανέφερα από τα άρθρα επιφυλάσσομαι. Ξεκάθαρα καταψηφίζω από το 16 ως 32 αλλά αυτή τη στιγμή και μέχρι τις διευκρινήσεις και τα άρθρα που έχουν να κάνουν με τον προγραμματισμό των προσλήψεων, αλλά έγινε ξεκάθαρο, με το πνεύμα το οποίο μίλησα, ότι υπάρχει η διάθεση συναίνεσης από τη Ν.Δ., από τη στιγμή που και ο διετής προγραμματισμός θα μπει μέσα στα πλαίσια που φαίνονται για τον ετήσιο. Νομίζω ότι πριν από τη συζήτηση στην Ολομέλεια θα έχουμε την ευκαιρία να τοποθετηθώ, επακριβώς, για τις θέσεις της ΝΔ. Επιφυλάσσομαι για τις τρεις τροπολογίες.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής)**: Θα σας υπενθυμίσω ότι η τρίτη τροπολογία είναι βουλευτική και την έχουν υποστηρίξει και ο κύριος Βορίδης και άλλοι Βουλευτές.

**ΓΕΩΡΓΙΟΣ ΓΕΩΡΓΑΝΤΑΣ (Εισηγητής της Ν.Δ.):** Σε αυτή για τους υδρονομείς τοποθετούμαι θετικά από τώρα. Την υπερψηφίζω αυτή. Στις άλλες δύο επιφυλάσσομαι βέβαια βλέπω σε αυτή που μας ανέλυσε η Υπουργός ότι δεν υπάρχουν ζητήματα αλλά δεν είμαι προετοιμασμένος αυτή τη στιγμή να τοποθετηθώ καθαρά, επιφυλάσσομαι θα το πω πριν από την Ολομέλεια. Την μια των υδρονομέων την υπερψηφίζω από τώρα, στις άλλες δύο επιφυλάσσομαι.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κύριος Καρράς.

**ΓΕΩΡΓΙΟΣ ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ)):** H σημερινή ημέρα έχει μια ένταση και την έχει στην Ολομέλεια. Επομένως, δεν ξέρω αν ήταν τελικά ευτυχές το να συνεδριάσει η Επιτροπή. Εφόσον, όμως ξεκίνησε τις εργασίες της δύο πράγμα θα πρέπει να μας απασχολήσουν, η σκοπιμότητα νομοσχεδίου και τα άρθρα του αλλά και το ευρύτερο πολιτικό πλαίσιο στο οποίο βρισκόμαστε αυτή την περίοδο.

Για το ευρύτερο πολιτικό πλαίσιο δεν μπορεί να είναι κανείς αισιόδοξος με τα όσα συμβαίνουν, από κυβερνητικής πλευράς αλλά θα μας δοθεί στην Ολομέλεια η ευκαιρία να τα πούμε και σήμερα και αύριο.

Ας ξεκινήσω όμως με έναν αντίστροφο τρόπο, η τροπολογία η οποία διανεμήθηκε προηγουμένως. Από την μια πλευρά επιδιώκουμε την κινητικότητα, ούτως ώστε να καλύπτονται οι ανάγκες των υπηρεσιών, από την άλλη καθορίζουμε πλαίσιο και προγραμματισμό προσλήψεων και από την τρίτη πλευρά, η ίδια η Κυβέρνηση έρχεται και λέει να δώσουμε εξαιρέσεις, είτε γιατί δεν είναι επιθυμητό στις υπηρεσίες αυτές, είτε γιατί δεν έχουν προλάβει.

Ας πούμε για την τροπολογία αυτή. Η εξαίρεση των υπαλλήλων του Νομικού Συμβουλίου του Κράτους από την κινητικότητα μέχρι την προσαρμογή στις ειδικές διατάξεις. Δεν μπορώ να τοποθετηθώ αυτή τη στιγμή διότι, κύριε Πρόεδρε, οι ειδικές διατάξεις του Νομικού Συμβουλίου του Κράτους, αφενός μεν προέρχονται από το Υπουργείο Οικονομικών, εκεί υπάγεται-και αν υπογράφεται και από την κυρία Υπουργό η τροπολογία θα ήταν σκόπιμο να ακούγαμε και τον Υπουργό Οικονομικών για το ποιες είναι οι πραγματικές ανάγκες.

Βεβαίως, ως προς το δεύτερο άρθρο, που αφορά τον Ραπτάρχη, πρέπει να πω ότι ο Ραπτάρχης, έμμεσα, είναι δάσκαλος των παλαιοτέρων νομικών διότι, τον χρησιμοποιούσαμε προς ενημέρωση, είχε τα κινητά φύλλα, λειτουργούσε καλά, μέχρι την ώρα που τον πήρε το κράτος. Θα μου επιτρέψετε, κυρία Υπουργέ, να διορθώσω ότι το κράτος τον πήρε στα τέλη της δεκαετίας του εβδομήντα, που μέχρι τότε ήταν ιδιωτικός, ο Παντελής ο Ραπτάρχης και τότε, πλέον άρχισε η καθυστέρηση στην ενημέρωση και οι διακοπές.

Έχω ένα ερώτημα προς εσάς, πόσοι συνάδελφοι δικηγόροι, τελικά, απασχολούνται εκεί. Θα θέλαμε να το βλέπαμε στην αιτιολογική έκθεση, διότι δεν το θέτω από πλευράς συντεχνιακής, αν θα πρέπει να εργαστούν ως δικηγόροι στην ελεύθερη δικηγορία, αλλά ας έχουμε μια εικόνα. Είναι τρεις, πέντε, παραμένουν ή έχει γίνει πια κατάχρηση εκεί και πολλοί θέλουν να περάσουν στο στάδιο της δικηγορίας; Για αυτό λοιπόν επιφυλάσσομαι. Βεβαίως, για το πόθεν έσχες σε γραφεία Βουλευτών, καταρχήν, δεν μπορεί να πει κανείς όχι. Είναι καλό, διότι υποστηρίζει και τη διαφάνεια των Βουλευτών. Βεβαίως, επειδή μιλήσατε για αμφιβολίες νομικού ερμηνευτικού περιεχομένου, για το αν στο παρελθόν υπήρχε υποβολή ή όχι, θα ήθελα να ρωτήσω: υποβάλλονται από τους αποσπασμένους στα γραφεία Βουλευτών μέχρι σήμερα πόθεν έσχες ή δεν υποβάλλονται.; Κάποιοι λένε κάποιοι όχι.

Να πούμε, λοιπόν, κάτι εδώ για να το βελτιώσουμε, γιατί, όπως το διατυπώσατε, θα υποβάλουν για το μέλλον και θα απελευθερωθούν. Ας δώσετε και μια μεταβατική περίοδο σε εκείνους που υπηρετούν, να υποβάλουν τώρα, όσοι δεν έχουν υποβάλει, αν υπάρχουν.

**ΠΑΝΑΓΙΩΤΑ ΚΟΖΟΜΠΟΛΗ:** Θα το δούμε από την ισχύ. *(Ομιλεί εκτός μικροφώνου)*

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑ (Ειδικός Αγορητής της Δημοκρατικής Συμπαράστασης (ΠΑ.ΣΟ.Κ. – ΔΗΜ.ΑΡ.)):** Θα το ήθελα και λίγο αναδρομικά για να δούμε τι έχει γίνει και στο παρελθόν. Δεν θα πάμε και κατηγορούμενους 5.000 - 6.000 άτομα κατηγορούμενους, θα τους δώσουμε και μια μεταβατική περίοδο τριών - έξι μηνών να καλύψουν τα προηγούμενα που δεν έχουν καλύψει.

**ΣΠΥΡΙΔΩΝ ΛΑΠΠΑΣ:** Θα έχει σοβαρά νομικά ζητήματα ποινικού χαρακτήρα. *(Ομιλεί εκτός μικροφώνου)*

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑ (Ειδικός Αγορητής της Δημοκρατικής Συμπαράστασης (ΠΑ.ΣΟ.Κ. – ΔΗΜ.ΑΡ.)):** Κύριε Λάππα, αφήστε να κάνουμε και εμείς κάποιες σκέψεις, διότι με την παρέμβασή σας, τα βρίσκετε όλα άριστα. Εγώ κρατώ τις επιφυλάξεις μου. Φαίνεται ότι κλονίζεται η κινητικότητα ως προς το Δημόσιο με τον τρόπο αυτό.

Τώρα στα κύρια θέματα του νομοσχέδιου για τα οποία, ήδη, έχω εκφραστεί, έχω τοποθετηθεί δύο φορές, έχουμε ακούσουμε τους φορείς κατά την ακρόαση, έχουμε σχηματίσει εντύπωση και βεβαίως, παραμένουν οι επιφυλάξεις επί της αρχής. Επιπλέον, παραμένουν τα αρνητικά ζητήματα, όπως είναι τα θέματα ίδρυσης νέων γραμματειών ή τα θέματα ίδρυσης νέων υπηρεσιών υπό τις γραμματείες αυτές. Μάλιστα, θέλω να θυμίσω ότι, όταν έχουμε Υπουργείο Διοικητικής Ανασυγκρότησης και του βάζουμε μέσα και μία Ειδική Γραμματεία Υποστήριξης Δράσεων της Διοικήσης τότε, πλέον, μήπως δημιουργούμε μέσα στο Υπουργείο μια παράλληλη, επικαλύπτουσα υπηρεσία, ούτως ώστε δύο άνθρωποι να κάνουν την ίδια δουλειά. Ξέρετε ότι και η εμπειρία λέει, ότι δύο στο Δημόσιο κάνουν την ίδια δουλειά, τελικά δεν την κάνει κανένας, διότι την αφήνει ο ένας για τον άλλον. Αυτό είναι ένα αδιάψευστο στοιχείο. Νομίζω ότι θα πρέπει να διορθωθεί η διάταξη αυτή, να έχουμε ένα σωστό οργανόγραμμα του Υπουργείου Διοικητικής Ανασυγκρότησης και να μην έχουμε την ελπίδα ότι θα δημιουργήσουμε νέες γραμματείες ειδικής υποστήριξης δράσεων. Διότι, ξέρετε κάτι, κανένας υπουργός δεν θέλει να έχει και έναν που να τον ελέγχει από το «πλάι». Μιλάμε για όλα τα υπουργεία.

Έχω επιφυλαχθεί, βλέπω ότι ο χρόνος είναι σύντομος, κύριε Πρόεδρε, αλλά η συντομία του χρόνου με ευχαριστεί, σήμερα λόγω των συνθηκών. Θα πω, λοιπόν, ότι τις θετικές διατάξεις του κοινωνικού χαρακτήρα του παρόντος νομοσχεδίου - το έχω πει και από την προηγούμενη συνεδρίαση – εμείς, από πλευράς Δημοκρατικής Συμπαράταξης θα τις υποστηρίξουμε. Να φέρω παράδειγμα τα άρθρα 61, 62 του νομοσχεδίου που αφορούν το μείζον ζήτημα των ατόμων με ειδικές ανάγκες και διευκολύνει την πρόσβασή τους στη διοίκηση. Όσον αφορά στις αποδοχές για το προσωπικό των ΟΤΑ, θα πρέπει να υπάρξει λύση και σ' αυτό το θέμα, καθυστερήσατε πολύ. Δεν θα μπω στη λογική αν ήταν δημοσιονομικοί ή μνημονικοί λόγοι, δεν με απασχολεί αυτό.

Παραμένουν ισχυρές οι επιφυλάξεις μου για το ζήτημα των δικαιολογητικών του ΑΣΕΠ, παρότι άκουσα και τον κ. Καραβοκύρη να θεωρεί ότι διευκολύνεται. Έχω την άποψη ότι δεν είναι εύκολο, θα πρέπει να βρεθεί ένας καλύτερος τρόπος, ούτως ώστε -μάλιστα το δικαιολόγησε ο πρόεδρος του ΑΣΕΠ - να επιταχυνθεί η διαδικασία, αλλά χωρίς να μένει ο έλεγχος μετά τους προσωρινούς πίνακες. Διότι αν μένει μετά τους προσωρινούς πίνακες, αποκαλύπτονται πάρα πολλά.

Για το σύστημα, βεβαίως, του προγραμματισμού των προσλήψεων είναι καλό. Αλλά είμαστε σε θέση αυτή τη στιγμή να πούμε ότι θα έχουμε ακριβή προγραμματισμό προσλήψεων, όταν δεν έχουμε ολοκληρώσει ψηφιακά οργανογράμματα; Βλέπουμε και το λέω κατά κόρον και γίνομαι επίμονος, αλλά θα το πω και σήμερα, όταν κάθε λίγο και λιγάκι, έχουν υπάρξει Οργανισμοί με Προεδρικά Διατάγματα υπουργείων, πολλοί υπουργοί εισάγουν μέσα σε νόμους, μεταβολές των οργανισμών, ούτως ώστε να μην ελέγχονται;

Νομίζω, λοιπόν, ότι οι επιφυλάξεις αυτές δικαιολογούν τη διατήρηση των επιφυλάξεών μας, κύριε Πρόεδρε και κατά τα λοιπά θα αναφερθώ στην Ολομέλεια, σημειώνοντας μόνο ότι οι διατάξεις για το Εθνικό Τυπογραφείο πιστεύαμε, ότι θα μπορούσαν να απλοποιηθούν, με την πρόοδο της τεχνολογίας. Διότι, η πλειονότητα και η πρόοδος της τεχνολογίας, η πρόσβαση γίνεται ηλεκτρονικά. Ενδεχομένως το Εθνικό Τυπογραφείο να τυπώνει και να εξυπηρετεί και κάποιες άλλες εκδόσεις. Η πρόσβαση γίνεται για την Εφημερίδα της Κυβέρνησης, για τα τα παλιά στοιχεία των εταιριών και για να έχει κανείς πρόσβαση. Βέβαια, έχει καλυφθεί από το ΓΕΜΗ αυτό το ζήτημα και έχουμε καταλήξει, αλλά ας απλοποιηθεί το Εθνικό Τυπογραφείο. Να πω και κάτι χάριν αστεϊσμού αν θέλετε; Κάποια στιγμή, τα έσοδα του Εθνικού Τυπογραφείου είχαν γίνει επιδόματα ειδικών λογαριασμών, που έφτασαν σε όλη την Ελλάδα. Αυτό είναι γνωστό, ας μην το σχολιάσουμε, σε ποια περίοδο έγινε, διότι θυμάμαι ότι άρχισε από το 12%, αυξήθηκε στο 20% και έφτασε στο 100% κάποια στιγμή και το Εθνικό Τυπογραφείο χρηματοδοτούταν από εθνικούς πόρους, ενώ τα έσοδά του ήταν επιδόματα μέχρι και του προσωπικού ασφαλείας υπουργών. Σταματάω εδώ.

Επί των τροπολογιών τώρα, όσον αφορά στην τροπολογία για τους δασικούς χάρτες θα πούμε ναι, παρ' ότι δεν έχει αναπτυχθεί ακόμα. Την τροπολογία των συναδέλφων δεν την έχω δει. Ακούω ότι είναι καλή. Ενδεχόμενα νομίζω ότι θα κινηθούμε στη θετική πλευρά. Κρατώ τις επιφυλάξεις μου για τα δύο ζητήματα στα ερωτήματα που έθεσα στην τροπολογία της κυρίας Υπουργού.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Με επιφύλαξη λοιπόν για τις τροπολογίες;

**ΔΗΜΗΤΡΙΟΣ ΓΕΩΡΓΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ)):** Στο σύνολο, έχω δηλώσει τα άρθρα κοινωνικού περιεχομένου. Για την τροπολογία για τους δασικούς χάρτες δηλώνω ναι. Για την τροπολογία για τους συναδέλφους, καταρχήν είμαι θετικός, αλλά ας ακούσω και τις απαντήσεις. Και για την τροπολογία των συναδέλφων, καταρχήν επιφυλάσσομαι προς τη θετική κατεύθυνση. Θα τη δω, δεν την έχω διαβάσει και δεν θα ήθελα να είμαι ανακόλουθος.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Για τους υδρονομείς;

**ΔΗΜΗΤΡΙΟΣ ΓΕΩΡΓΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ)):** Είπα ότι είμαι θετικός καταρχήν, γιατί δεν τις έχω διαβάσει. Εάν τη διαβάσω θα την ψηφίσω.

Ευχαριστώ.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει κ. Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ):** Θα προσπαθήσω να μην επαναλάβω τις προηγούμενες τοποθετήσεις μου. Απλά, να συμπληρώσω ορισμένα ζητήματα, σε σχέση με αυτό που επιχειρείτε να δημιουργήσετε ένα κλίμα, ότι το σχέδιο νόμου έρχεται να ενισχύσει, όπως λέτε, τη δημόσια διοίκηση και να ενδυναμώσει τον ΑΣΕΠ.

Τι έρχεται να κάνει το σχέδια νόμου; Κατά την άποψή μας, έρχεται να ενισχύσει αυταπάτες, προσδοκίες απατηλές, πλατιών λαϊκών στρωμάτων, ότι μπορεί να υπάρξει μια φιλολαϊκή διακυβέρνηση, η δική σας δηλαδή του ΣΥΡΙΖΑ, ότι μπορεί να έχουμε κράτος δικαίου, ότι μπορεί να υπάρξει μια δημόσια διοίκηση που θα είναι στην υπηρεσία του λαού και των αναγκών του. Ταυτόχρονα βέβαια και μέσα από το σχέδιο νόμου, γίνεται η επίκληση της Ε.Ε., των αποφάσεων της, των οδηγιών της, της ανάγκης προσαρμογής της δημόσιας διοίκησης και βέβαια, από όλα αυτά αποκαλύπτεται ότι ενοποιούνται οικονομικές, στρατιωτικές, καταστατικές λειτουργίες, σε αυτήν την διαδικασία των διακρατικών ιμπεριαλιστικών οργανισμών.

Η ουσία της ενοποίησης βρίσκεται ακριβώς στην στρατηγική και στα συμφέροντα της αστικής τάξης, σε συνθήκες όλο και πιο εντεινόμενης καπιταλιστικής διεθνοποίησης και έντασης των αντιθέσεων. Ανεξάρτητα των κυβερνήσεων που διαχειρίζονται τις ανάγκες του κεφαλαίου, η δημόσια διοίκηση, το κράτος, δεν αλλάζει το χαρακτήρα του. Αποτελεί και θα αποτελεί πάντα, έως ότου ανατραπεί, όργανο της δικτατορίας του μονοπωλίου.

Οι μεταρρυθμίσεις, οι εκσυγχρονισμοί, οι όποιες αλλαγές έρχονται να βελτιώσουν ακριβώς την αποτελεσματικότητα προς όφελος των επιχειρηματικών ομιλιών.

Οι ιδιωτικοποιήσεις, η εκχώρηση αρμοδιοτήτων με διάφορους τρόπους, η ενίσχυση της ανταποδοτικότητας, η λειτουργία στη βάση της σχέσης κόστους -οφέλους είναι η κατεύθυνση και αυτού του νομοσχεδίου.

Οι μεταρρυθμίσεις είναι πάρα πολλές. Τα νομοσχέδια που έχουν κατατεθεί, μέχρι τώρα, αυτό έκαναν, προωθούσαν μεταρρυθμίσεις και μάλιστα και άλλες ρυθμίσεις μέσα από νομοσχέδια, πολλά νομοσχέδια, που αφορούσαν τη δημόσια διοίκηση. Κοινή στόχευση όλων αυτών των μεταρρυθμίσεων και των ρυθμίσεων σε διάφορα νομοσχέδια ήταν να δημιουργήσουν μια δημόσια διοίκηση, εργαλείο, ακριβώς, της καπιταλιστικής οικονομίας ή της παραγωγικής ανασυγκρότησης, όπως εσείς λέτε σ' αυτό το νομοσχέδιο, εργαλείο αποτελεσματικότερης στήριξης της κερδοφορίας των επιχειρηματικών ομίλων.

Γίνεται μια συζήτηση για το μικρό ή το μεγάλο κράτος και μάλιστα ο Εισηγητής του ΣΥΡΙΖΑ αντιπαρατίθεται με τη ΝΔ που λέει ότι εμείς δεν μεγαλώνουμε το κράτος, το κάνουμε πιο αποτελεσματικό. Το μέγεθος του κράτους δεν επηρεάζει το ρόλο της δημόσιας διοίκησης. Ο αριθμός του μόνιμου προσωπικού σε υγεία, παιδεία, κοινωνικές υπηρεσίες, αυτές που αφορούν και βασανίζουν πλατιά λαϊκά στρώματα, πάντα υπολείπονταν από τις ανάγκες των λαϊκών οικογενειών, πολύ περισσότερο με την ενιαία πολιτική που ακολουθείτε και εσείς ως κυβέρνηση και η προηγούμενη. Πολιτική εμπορευματοποίησης και ενίσχυσης των νέων πεδίων κερδοφορίας του κεφαλαίου στην επένδυση που θέλουν να κάνουν στην υγεία, στην παιδεία, στην κοινωνική πρόνοια στις ανάγκες του ίδιου του λαού μας σήμερα.

Υπήρχε χθες μια Υποεπιτροπή για την απασχόληση και την ανεργία των ατόμων με ειδικές ανάγκες και μάλιστα υπήρχε ένας σύμβουλος του Υπουργείου σας, ο οποίος ήρθε για να πει πως το Υπουργείο συμβάλει με τις νομοθετικές ρυθμίσεις στο να ενισχυθεί η απασχόληση των ατόμων με ειδικές ανάγκες. Βέβαια, εκεί πολλά είπαν οι ίδιοι οι ενδιαφερόμενοι, οι ίδιοι οι εκπρόσωποι φορέων των ατόμων με ειδικές ανάγκες, πόσο απέχουν τα λόγια σας από την πράξη, πόσο αυτός ο πληθυσμός είναι στο περιθώριο. Δεν μπορούμε να πούμε στον καιάδα βέβαια, δεν είναι καιάδας. Υπάρχουν ρυθμίσεις. Κάποιοι απασχολούνται με προγράμματα, με τους νόμους κ.λπ., ωστόσο η ανεργία είναι στο 95% όσων είναι ικανοί για εργασία.

Πατώντας, λοιπόν, πάνω στη μεγάλη ανεργία, ιδιαίτερα των νέων δίνετε μέσα από αυτό το σχέδιο νόμου ψεύτικες ελπίδες ότι θα βρουν δουλειά ή ότι η αβεβαιότητα των συμβάσεων ορισμένου χρόνου, των εργολαβιών θα αποκατασταθεί με τη βεβαιότητα της μόνιμης και σταθερής δουλειάς. Δεν μπορεί βέβαια να συνεχίζετε να κοροϊδεύετε όταν ως κυβέρνηση και μάλιστα με το πρόσημο της αριστεράς γενικεύσατε τις ελαστικές μορφές εργασίας στο δημόσιο, με την αξιολόγηση, την κινητικότητα, τα πειθαρχικά, έρχεστε να ενισχύσετε την υποταγή των δημοσίων υπαλλήλων, τη συμμόρφωσή τους στην υλοποίηση όλου αυτού του αντεργατικού, αντιλαϊκού νομοθετικού πλαισίου, που υπηρετεί την αστική τάξη και όχι τις ανάγκες των ίδιων των εργαζομένων και του λαού.

Έχουμε πει αρκετά για το σχέδιο νόμου, δεν θέλω να επαναλάβω τα ίδια. Είπαμε ότι κάποια άρθρα του σχεδίου νόμου που αφορούν κάποιες ομάδες, όπως τα άρθρα 34, 35, 36 και 37 θα τα ψηφίσουμε, ωστόσο όμως για το Εθνικό Τυπογραφείο έχουμε αρκετές επιφυλάξεις. Θεωρούμε ότι μπαίνει σε μία λειτουργία με ιδιωτικοοικονομικά κριτήρια, να παίρνει και δουλειές απέξω και δεν ξέρω κατά πόσο αυτό δεν είναι μια αρχή, έτσι ώστε και το Εθνικό Τυπογραφείο να μπει σε λειτουργία με άλλα κριτήρια.

Για τις τροπολογίες που έχουν κατατεθεί έχουμε πει ότι ψηφίζουμε ναι στην τροπολογία που αφορά τους υδρονομείς της ΕΥΔΑΠ - είναι άδικο αυτό που συμβαίνει σ' αυτούς τόσα χρόνια - και κρατάμε την επιφύλαξη για τις δύο Υπουργικές Τροπολογίες για τις οποίες θα πάρουμε θέση στην Ολομέλεια, όταν θα συζητηθεί το νομοσχέδιο.

Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Αθανάσιος, Βάκη Φωτεινή, Γάκης Δημήτριος, Γκιόλας Ιωάννης, Θεοπεφτάτου Αφροδίτη, Κοζομπόλη – Αμανατίδη Παναγιώτα, Λάππας Σπυρίδων, Μορφίδης Κωνσταντίνος, Μπαλάφας Ιωάννης, Μπαλλής Συμεών, Ντζιμάνης Γέωργιος, Παπαηλιού Γεώργιος, Μεγαλοοικονόμου Θεοδώρα, Πρατσόλης Αναστάσιος, Σαρακιώτης Ιωάννης, Σκουρλέτης Παναγιώτης, Σταματάκη Ελένη, Σταμπουλή Αφροδίτη, Συρίγος Αντώνιος, Τζαμακλής Χαρίλαος, Τσίρκας Βασίλειος, Τσόγκας Γεώργιος, Χριστοδουλοπούλου Αναστασία, Ψυχογιός Γεώργιος, Μπούρας Αθανάσιος, Βορίδης Μαυρουδής (Μάκης), Βούλτεψη Σοφία, Γεωργαντάς Γεώργιος, Δαβάκης Αθανάσιος, Καραγκούνης Κωνσταντίνος, Καρασμάνης Γεώργιος, Κυριαζίδης Δημήτριος, Παναγιωτόπουλος Νικόλαος, Χαρακόπουλος Μάξιμος, Αχμέτ Ιλχάν, Καρράς Γεώργιος – Δημήτριος, Παπαθεοδώρου Θεόδωρος, Χριστοφιλοπούλου Παρασκευή (Εύη), Γερμενής Γεώργιος, Σαχινίδης Ιωάννης, Χατζησάββας Χρήστος, Λαμπρούλης Γεώργιος, Δελής Ιωάννης, Κατσώτης Χρήστος, Φωκάς Αριστείδης, Σαρίδης Ιώαννης, Δανέλλης Σπυρίδων και Παναγούλης Ευστάθιος (Στάθης).

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ:** Θα ήθελα να αναγνώσω προς την κυρία Υπουργό το αίτημα του Πανελλήνιου Συλλόγου Εργαζομένων στα Κέντρα Δημιουργικής Απασχόλησης Παιδιών (ΚΔΑΠ) και Ατόμων με Αναπηρία των Οργανισμών Τοπικής Αυτοδιοίκησης. Έχω λάβει έγγραφό τους, το οποίο προφανώς θα έχει απευθυνθεί και προς εσάς.

Ο συγκεκριμένος φορέας εκπροσωπεί τους 2.000 και πλέον συμβασιούχους εργαζομένους σε 382 δημοτικές δομές ΚΔΑΠ και 59 δημοτικές δομές. Στα 382 ΚΔΑΠ εξυπηρετούνται φέτος 36.964 παιδιά ηλικίας από 5 ως 12 ετών, ενώ ο συνολικός αριθμός αιτούντων ανήλθε φέτος στα 58.650 παιδιά. Επίσης, εξυπηρετούνται φέτος 3.886 παιδιά και άτομα με αναπηρία, ενώ ο συνολικός αριθμός των αιτούντων για να ενταχθούν στο ΚΔΑΠ, έχει ανέλθει σε 4.158 ΑΜΕΑ. Τα ΚΔΑΠ και ΚΔΑΠ – ΜΕΑ χρηματοδοτούνται, μέσω της συγχρηματοδότησης από το ΕΣΠΑ δράσης με τον τίτλο «Εναρμόνιση οικογενειακής και επαγγελματικής ζωής». Οι συμβάσεις εργασίας είναι ετήσιες και ανανεώνονται χωρίς διακοπή εδώ και πολλά χρόνια, σύμφωνα με το άρθρο 3 παρ. 21 του ν.2190/1994. Λένε τώρα λοιπόν οι εργαζόμενοι: «Εκ μέρους των συναδέλφων μας πανελλαδικά, ζητούμε τη δημόσια στήριξη στα δίκαια αιτήματά μας για μόνιμες δομές ΚΔΑΠ και ΚΔΑΠ – ΜΕΑ στους δήμους, ως αναπόσπαστες δομές των κοινωνικών τους υπηρεσιών. Σταθερή και εξασφαλισμένη χρηματοδότηση για την εύρυθμη λειτουργία τους και μόνιμες θέσεις εργασίας για το προσωπικό. Ζητούμε, επίσης, τη στήριξή σας και την άσκηση πιέσεων προς την κυβέρνηση για την ικανοποίηση του αιτήματός μας για μόνιμες θέσεις εργασίας για το προσωπικό, που ήδη καλύπτει πάγιες και διαρκείς ανάγκες και προσφέρει τις υπηρεσίες του, με συνεχείς ανανεώσεις συμβάσεων, αδιάκοπα επί σειρά ετών. Παρακαλούμε πολύ, κρατήστε μας ενήμερους για τις παρεμβάσεις σας και σας ευχαριστούμε πολύ εκ των προτέρων για αυτές».

Επειδή είμαι γνώστης, όπως η πλειοψηφία των συναδέλφων, των καταστάσεων που επικρατούν στα ΚΔΑΠ και το έωλο εργασιακό καθεστώς που υπάρχει τόσο όσον αφορά τους εργαζομένους και τις γενικότερες συμπληρωματικές δομές, ενώνω και εγώ τη φωνή μου με την κραυγή αγωνίας αυτών των ανθρώπων, που βρίσκονται δίπλα σε παιδάκια με ειδικές ανάγκες, παιδάκια με αναπηρίες και πιστεύω, ότι πρέπει σε ένα νομοσχέδιο το οποίο έχει εξελιχθεί σε μία γενικότερη προσέγγιση και ρύθμιση ζητημάτων, όπως για τους υδρονομείς που και αυτό είναι ένα σοβαρό θέμα – ειδικά εμείς των περιφερειών το γνωρίζουμε καλύτερα απ’ όλους – η κυβέρνηση πρέπει να στρέψει το ενδιαφέρον της και προς αυτή την κραυγή. Θα καταθέσω στην Ολομέλεια το έγγραφο, για να το δείτε και είμαι βέβαιος, ότι θα κάνετε ό,τι πιο καλό μπορείτε προς αυτή την κατεύθυνση.

**ΑΝΤΩΝΙΟΣ ΣΥΡΙΓΟΣ(Πρόεδρος της Επιτροπής):** Τον λόγο έχει ο κ. Λάππας.

**ΣΠΥΡΙΔΩΝ ΛΑΠΠΑΣ:** Θα κάνω δύο επισημάνσεις, σχετικά με την τροπολογία που έρχεται για τους συνεργάτες των Βουλευτών. Επειδή, εκεί, πιθανόν θα τεθεί ζήτημα αναδρομικότητας διατάξεων που έχουν και ποινικό χαρακτήρα, είναι καλύτερο να υπάρχει μια διάταξη ex nunc από τώρα και πλέον και να μην κάνει καμία αναδρομική έννοια ή αναφορά. Διότι, έτσι, θα έχουμε - σύμφωνα με το άρθρο 2 του Ποινικού Κώδικα - μια καινούργια διάταξη, η οποία θα είναι ευνοϊκότερη, σε κάθε περίπτωση, από άλλη προηγούμενη και έτσι δεν θα υπάρχει καμία, τυχόν, αμφιβολία ή ανησυχία για ποινική ευθύνη των συνεργατών μας. Και προκρίνω αυτήν τη λύση. Άλλωστε, συμφωνεί και ο κ. Γεωργαντάς. Και εμείς οι νομικοί το αντιλαμβανόμαστε αυτό, δηλαδή τι κίνδυνος υπάρχει για τους συνεργάτες μας. Ένα αυτό.

Δεύτερον, κύριε Πρόεδρε, εγώ υποστηρίζω, σε όλα τα επίπεδα, ότι έχει πει η κυρία Υπουργός, στην προηγούμενη συνεδρίαση της Επιτροπής μας και νομίζω ότι είχαν απαντηθεί όλα τα ερωτήματα.

Όμως, θα ήθελα να πω κάτι στον κύριο Κατσώτη.

Κύριε Κατσώτη, πρέπει να σας πω ότι, παρατηρώ τελευταία, σε όλα τα νομοσχέδια, προτάσσετε με ένα αφήγημα στρατηγικού χαρακτήρα που έχει το κόμμα σας, για να μπορείτε να απομειώσετε, να διασκεδάσετε ή να επιφυλάσσεστε, κάθε φορά, για τους τακτικούς σας στόχους. Ακούστε τι λέτε: «αυτό το νομοσχέδιο υπηρετεί σχέδια και σκοπούς και συμφέροντα επιχειρηματικών ομίλων και των βασικών κέντρων της καπιταλιστικής ανάπτυξης και κάνει ό,τι κάνουν όλα τα νομοσχέδια από το 2015 και μετά».

Ταυτόχρονα, δεν αναγνωρίζετε ότι το νομοσχέδιο επιλύει κάτι που αποτελεί «δίκιο» κάτι, δηλαδή, που ικανοποιεί βασικά έννομα αγαθά των Ελλήνων πολιτών. Και ενώ λέτε αυτό ότι δεν το κάνει, έρχεστε στο θέμα της Τροπολογίας για τους υδρονομείς και λέτε «το ψηφίζουμε, γιατί είναι δίκαιο».

Κύριε Κατσώτη, ευθέως σας ρωτώ: Με βάση ποια φιλοσοφία, με βάση ποια αναφορά σε κράτους δικαίου, με βάση ποια μορφή παραγωγικής ανάπτυξης, με βάση ποια, περί κράτους δικαίου αντίληψη, αυτό είναι δίκαιο και το σχέδιο για τη δημόσια διοίκηση είναι άδικο;

Άρα και το δίκαιο αυτό έχει να κάνει με την υπάρχουσα έννομη τάξη και πρέπει να ξέρετε ότι κάθε έννομη τάξη - έστω και αν την αμφισβητείτε συνολικά - έχει πολλές ρηγματώσεις, για να περνάει αυτό που σήμερα αποκαλείται δίκιο.

Δίκαιο, λοιπόν, είναι και για τους υδρονομείς, δίκαιο είναι και μια σειρά πολλών διατάξεων του νομοσχεδίου, που θα μπορούσατε να τις ψηφίσετε, γιατί ικανοποιούν βασικές ανάγκες του Έλληνα πολίτη. Έστω και αν λέγατε ότι συνιστούν ρωγμές στο βασικό κράτος, το οποίο εσείς παλεύετε και υποστηρίζετε ότι μια δημόσια διοίκηση μπορεί να είναι καλή και αποδοτική, μόνο αν αλλάξει ο τρόπος παραγωγικών μεγεθών, διαδικασιών κ.λπ.

Άρα, λοιπόν, αυτό που λέτε ότι είναι δίκαιο, σας λέω ότι είναι δίκαιο με τις υπάρχουσες νομικές διατάξεις, με το δικό μας Σύνταγμα, με το υπάρχον κράτος δικαίου. Σε όλα τα κράτη δικαίου, υπάρχουν μερικά αιτήματα, που ικανοποιούν βασικές λαϊκές ανάγκες και απαιτήσεις και εκφράζονται και θεωρούνται ως «δίκαια».

Ήθελα, λοιπόν, να πω ότι, έτσι, λέγοντας πάντα ποιος είναι ο στρατηγικός χαρακτήρας και ο σκοπός των απόψεών σας, δεν σας επιτρέπει να τοποθετείστε πολύ αποφασιστικά. Θα μπορούσατε να συμβάλετε πολύ και θετικά στο να ικανοποιούνται, πράγματι, οι λαϊκές ανάγκες, θέτοντας τους τακτικούς στόχους, κάθε φορά, για τα νομοσχέδια, τα οποία συζητάμε.

Άρα, λοιπόν, αυτό προσέξτε το λίγο, διότι υπάρχει μια μεγάλη αντίφαση στη βασική σας πολιτική και ιδεολογική επιχειρηματολογία.

Ευχαριστώ.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ζητήσει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κομμουνιστικού Κόμματος Ελλάδος):** Κοιτάξτε, εμείς, βεβαίως, απέναντι στις θεωρίες, τις αντιλήψεις σας, της στρατηγικής σας που έχετε για το κράτος, απαντούμε με τη στρατηγική μας.

Ωστόσο, κύριε Λάππα, εμείς ποτέ δεν είπαμε ότι τώρα δεν προβάλλουμε αιτήματα των εργαζομένων. Για παράδειγμα, λέμε να μονιμοποιηθούν οι εργαζόμενοι αυτοί, που είναι συμβασιούχοι, που είναι ορισμένου χρόνου, που είναι επικουρικοί, πού έχουν τέτοιες μορφές. Αυτό, λοιπόν, το διεκδικούμε.

Τώρα, σε αυτό το κράτος, θέλουμε πράγματι να ικανοποιηθούν οι ανάγκες των εργαζομένων για μόνιμη και σταθερή δουλειά.

Εσείς, όμως, αυτό δεν το κάνετε. Διότι θέλετε να υπηρετήσετε ακριβώς τις ελαστικές μορφές - όπως λέτε -, που τις έχουν ανάγκη και οι ίδιοι οι επιχειρηματικοί όμιλοι. Και αυτό, διότι είναι πιλοτικό το κράτος όσον αφορά, αυτήν τη στρατηγική των επιχειρηματικών ομίλων, στο να καταργήσουμε το σταθερό, ημερήσιο χρόνο δουλειάς, τη σταθερή δουλειά.

Εμείς, λοιπόν και γι' αυτό λέμε ότι κάποια άρθρα τα ψηφίζουμε, διότι αντιμετωπίζουν κάποια προβλήματα. Δεν τα αφήνουμε. Δεν αρνούμαστε. Και μάλιστα προτάσσουμε, κάνουμε προτάσεις συγκεκριμένες για να αντιμετωπιστούν αυτά τα προβλήματα.

Είναι άλλο πράγμα αυτό, κύριε Λάππα και άλλο πράγμα η ίδια η στρατηγική που εσείς έχετε και που λέτε ότι μπορεί να υπάρξει κράτος δικαίου, μέσα σε ένα κράτος, το οποίο είναι καθαρά αστικό. Ένα κράτος που στηρίζει πραγματικά τη δικτατορία των μονοπωλίων, τη δικτατορία του κεφαλαίου.

Ευχαριστώ.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Καρράς.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ)):** Δεν είπα να δοθεί αναδρομικότητα στην διάταξη για το πόθεν έσχες των Βουλευτών, είπα να υπάρξει μια νέα προθεσμία, αγαπητέ κύριε Λάππα, από τώρα, τρίμηνη, εξάμηνη για ένα-δύο χρόνια προηγουμένως, δεν έχει ποινική διάσταση αυτό, όπως το ερμηνεύσατε, διότι εάν λέγαμε για το παρελθόν, θα είχε αξία. Λέμε 1 έως 6 μήνες από σήμερα, με τις νέες που θα υποβάλουν όσοι δεν έχουν υποβάλει, να υποβάλουν για το ‘18 ή και για το ‘17 ενδεχόμενα, να δοθεί και μια συνέχεια. Δεν έχει ποινική κύρωση, το κατανοείτε αυτό ή παράλειψη υποβολής διότι, έχουν προθεσμία να το καταθέσουν αυτό προτείνω εγώ, όσοι δεν έχουν καταθέσει, ώστε να μην έχουμε δύο κατηγοριών συνεργάτες και αποσπασμένους.

Με αυτή την έννοια, νομίζω ότι πρέπει να συμφωνήσετε και δεν έχει ούτε και διοικητική κύρωση, γιατί αφορά κάτι το οποίο θα δοθεί τώρα δεν αφορά το παρελθόν.

Ευχαριστώ.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Μπούρας.

**ΑΘΑΝΑΣΙΟΣ ΜΠΟΥΡΑΣ:** Ευχαριστώ, κύριε Πρόεδρε.

Κυρία Υπουργέ, όπως ξέρετε υπάρχει στο ευρύτερο δημόσιο η άδεια ανατροφής η 9μηνη, η οποία δίνεται μάλιστα, και στη μητέρα και στον πατέρα και η οποία δίδεται μέχρι την ηλικία των 6 ετών, εάν δεν κάνω λάθος, δεν είμαι πλήρως ενημερωμένος.

Αυτή την άδεια ανατροφής την παίρνουν, την δικαιούνται οι δημόσιοι υπάλληλοι, οι δημοτικοί υπάλληλοι, αστυνομικοί, στρατιωτικοί κ.λπ. υπάλληλοι των ΝΠΔΔ, ενώ δεν δικαιούνται αυτή την άδεια - και πάνε σε άλλες διατάξεις που ισχύουν στον ιδιωτικό τομέα - ΝΠΙΔ αλλά φορείς της Γενικής Κυβέρνησης. Άνθρωποι, δηλαδή, οι οποίοι είναι Αορίστου Χρόνου, δεν μιλάμε για το Ορισμένου Χρόνου, γιατί στα ΝΠΙΔ οι υπάλληλοι είναι Αορίστου Χρόνου, αυτός είναι ο λόγος.

Πιστεύω, ότι είναι δίκαιο να αποκατασταθεί αυτή η ισορροπία, έτσι ώστε δύο άνθρωποι οι οποίοι εργάζονται στο ίδιο γραφείο, ίδια χρόνια, με τα ίδια προσόντα, ο ένας να δικαιούται κάτι και ο άλλος να μην το δικαιούται. Πιστεύω, λοιπόν, ότι για την ισότητα της αντιμετώπισης των Ελλήνων πολιτών πρέπει να το δείτε και εάν μπορέσετε στην Ολομέλεια, δεν θα πω να το διορθώσετε, αλλά να το συμπληρώσετε, γιατί δεν έχετε κάνει κάποιο λάθος.

Αυτό ήθελα να σας πω, σας το έδωσα και με ένα σημείωμά μου γραπτώς και εάν νομίζετε ότι μπορεί να γίνει, να το προχωρήσετε.

Ευχαριστώ.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει η κυρία Ξενογιαννακοπούλου.

**ΜΑΡΙΑ - ΕΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Ευχαριστώ, κύριε Πρόεδρε.

Κυρίες και κύριοι Βουλευτές, ολοκληρώνουμε σήμερα την 4η συνεδρίασή μας, για ένα νομοσχέδιο που φιλοδοξούμε πραγματικά να εξυπηρετήσει την αναβάθμιση της Δημόσιας Διοίκησης και της λειτουργίας της σε αυτήν τη νέα εποχή, και να αντιμετωπίσει και μια σειρά ζητήματα τα οποία έχουν αναδειχθεί όλο αυτό το διάστημα.

Θέλω πραγματικά να σας ευχαριστήσω, γιατί πιστεύω ότι μέσα από έναν πολύ δημιουργικό διάλογο, μπορέσαμε και εμείς να αποσαφηνίσουμε καλύτερα τις προθέσεις και τις επιδιώξεις των προτεινόμενων διατάξεων αλλά επίσης, όπου χρειάστηκε να κάνουμε βελτιώσεις. Φυσικά, είμαστε «ανοικτοί» και μέχρι την Ολομέλεια να προβούμε και σε περαιτέρω βελτιώσεις. Οφείλω να αναγνωρίσω ότι έγινε σε ένα πολύ δημιουργικό κλίμα η συζήτησή μας, ακόμα και όταν υπήρχαν διαφορετικές απόψεις.

Επιγραμματικά, γιατί επί των γενικών αρχών έχουμε μιλήσει διεξοδικά στις προηγούμενες συνεδριάσεις, και σίγουρα και στην Ολομέλεια την επόμενη εβδομάδα θα έχουμε την ευκαιρία να επανέλθουμε όσον αφορά, τη φιλοσοφία και τις αρχές του νομοσχεδίου. Θα ήθελα για κάθε μέρος του νομοσχεδίου να αναφερθώ επιγραμματικά στα ζητήματα που ετέθησαν.

Όσον αφορά, λοιπόν, το πρώτο μέρος για τον πολυετή στρατηγικό προγραμματισμό των προσλήψεων, νομίζω - και χαίρομαι γι' αυτό - ότι διαμορφώνεται μια ευρύτερη αποδοχή της ανάγκης, καταρχήν, και θεωρώ ότι είναι δυνατό να υπάρξει και μια καταγραφή μιας ευρύτερης συναίνεσης και όσον αφορά, την προτεινόμενη δυνατότητα ρυθμίσεων.

Θέλω να επισημάνω ότι αυτή η πολυετής ανάγκη στρατηγικού σχεδιασμού δεν είναι ένα θεωρητικό ζήτημα. Έχει μεγάλη σημασία, καθώς θέτει δύο ζητήματα που έλειπαν μέχρι σήμερα από τη δημόσια διοίκηση και είναι αναγκαία πολύ περισσότερο τώρα που, με τον κανόνα ένα προς ένα, έχοντας βγει από τα μνημόνια ανοίγει και η δυνατότητα προσλήψεων.

Το πρώτο ζήτημα είναι ότι καλούνται όλοι οι φορείς σε μια ουσιαστική αποτύπωση των αναγκών τους, με βάση τις πραγματικές ανάγκες, γιατί, δυστυχώς, όλα τα προηγούμενα χρόνια δεν υπήρχε στρατηγική ανάλυση των αναγκών. Το κάθε Υπουργείο, ο κάθε φορέας υπέβαλε αίτημα αριθμού προσλήψεων χωρίς, ουσιαστική ανάλυση αναγκών. Αυτό επιδιώκουμε, την πραγματική αποτύπωση των αναγκών.

Το δεύτερο έγκειται στο να αξιολογούνται, αυτές οι ανάγκες σε συνάρτηση αφενός με το μεσοπρόθεσμο δημοσιονομικό πλαίσιο και τη δημοσιονομική δυνατότητα της χώρας και αφετέρου, με την αναπτυξιακή και κοινωνική στρατηγική που θέτει η χώρα. Άρα, καταγραφή αφενός των αναγκών των επιμέρους φορέων, αφετέρου ενοποίηση των αναγκών στις βασικές προτεραιότητες που θέτει μια παραγωγική, αναπτυξιακή και κοινωνική στρατηγική.

Επίσης, ακριβώς επειδή θέλουμε να υπάρχει η «πίεση» και η ενθάρρυνση σε όλους τους φορείς όχι μόνο να διαθέτουν οργανογράμματα, αλλά αυτά να είναι και πλήρως ψηφιοποιημένα θέτουμε την ασφαλιστική δικλίδα καμία θέση να μην αποτυπώνεται στον πολυετή προγραμματισμό εφόσον αυτή η θέση δεν έχει αποτυπωθεί προηγουμένως στο ψηφιακό οργανόγραμμα του οργανισμού που ζητάει αυτή τη θέση.

Επίσης, επειδή αυτός που είναι τελικά, αποφασιστικός προγραμματισμός είναι ο ετήσιος προγραμματισμός και για να μην υπάρχει οποιαδήποτε σκιά σκοπιμότητας, ορίσαμε με σαφήνεια ότι μεταβατικά, για την πρώτη εφαρμογή που συμπίπτει σε εκλογικό χρόνο, η νέα κυβέρνηση η οποία θα λάβει την εντολή του ελληνικού λαού στα τέλη Νοεμβρίου, θα υποβάλει τον ετήσιο προγραμματισμό για την επόμενη χρονιά, το 2020.

Για να αναφερθώ στην παρατήρηση του κ. Γεωργαντά, η διετής δυνατότητα προκηρύξεων δεν είναι διετής προγραμματισμός, είναι μια επιμέρους δυνατότητα διετών προκηρύξεων. Νομίζω ότι στην κατ’ άρθρον συζήτηση είχατε πάει στην άλλη Επιτροπή Εξωτερικών Υποθέσεων. Αποσαφήνισα ότι αφορά ειδικά αιτήματα κυρίως εκεί που υπάρχει ένα σαφές χρονοδιάγραμμα αναγκών, δηλαδή στο χώρο της υγείας ή της παιδείας. Σε κάθε περίπτωση, όμως, και στο κλίμα επίτευξης συναίνεσης και για να μην υπάρχουν παρερμηνείες, επιφυλάσσομαι να εξετάσω περαιτέρω αυτό το σημείο, μέχρι την Ολομέλεια, ώστε να βρεθεί μια διατύπωση που να μη δημιουργεί τέτοιου είδους αμφιβολίες. Πάντως, αυτό είναι ένα επιμέρους θέμα στον γενικό ετήσιο προγραμματισμό, αλλά επιφυλάσσομαι να βρεθεί η καλύτερη δυνατή διατύπωση.

Όσον αφορά, το δεύτερο μέρος, το ΑΣΕΠ. Νομίζω ότι είναι κοινή διαπίστωση όλων μας, το είπε και ο κ. Καραβοκύρης, ο Πρόεδρος του ΑΣΕΠ, και οι εργαζόμενοι του ΑΣΕΠ που ήρθαν στην ακρόαση των φορέων το τεράστιο πρόβλημα που υπάρχει στο ΑΣΕΠ, κυρίως λόγω έλλειψης προσωπικού, την οποία εμείς δεν προσπαθούμε να λύσουμε με αποσπάσεις, εμείς θέλουμε να υπάρξουν μόνιμες θέσεις. Οι μόνιμες θέσεις, όμως, δεν μπορούν να καλυφθούν άμεσα. Αυτό που εμείς προτείνουμε είναι η δυνατότητα αποσπάσεων στο ΑΣΕΠ έως ότου έχουμε την πλήρωση των μόνιμων θέσεων που προβλέπει το οργανόγραμμα του ΑΣΕΠ. Δηλαδή, θέλω να είμαι σαφής, δεν προσπαθούμε να λύσουμε αυτό το πρόβλημα με αποσπάσεις, μόνο μεταβατικά να αντιμετωπίσουμε μια κρίση.

Γιατί υπάρχει αυτή η κρίση σήμερα; Διότι πρόκειται για αυτή τη μεταβατική φάση που το ΑΣΕΠ έχει επιβαρυνθεί με τις κρίσεις των προσλήψεων που ενεργοποιούνται με τον κανόνα 1 προς 1, οι οποίες έγιναν για πρώτη φορά μετά από 10 χρόνια κάτι που θα αποκλιμακωθεί στην πορεία, και θα ομαλοποιηθεί η πορεία της λειτουργίας του ΑΣΕΠ τα επόμενα χρόνια. Το ΑΣΕΠ είναι επίσης επιβαρυμένο και με το φορτίο των προηγούμενων ετών, όπως είναι η 3Κ που είναι του 2018 και είναι μια μεγάλη προκήρυξη, για την οποία πραγματικά κάνει μια φιλότιμη προσπάθεια να ανταπεξέλθει ώστε να έχουμε γρήγορα τα οριστικά αποτελέσματα, επ’ ωφελεία και των υποψηφίων, αλλά και των δήμων της καθαριότητας και των πολιτών. Επιπλέον το ΑΣΕΠ έχει το φορτίο από τις κρίσεις των προϊσταμένων.

Όσον αφορά, τα ηλεκτρονικά δικαιολογητικά, νομίζω τέθηκε από τον κ. Καρρά και από πολλούς, είναι σαφές, το προβλέπουμε μέσα. Είπε και ο Πρόεδρος του ΑΣΕΠ ότι μπορούν να ανταπεξέλθουν, ώστε από την 1/1/2020 ο κανόνας θα είναι ηλεκτρονικοποίηση όλων αυτών των διαδικασιών. Συνεπώς ήδη προβλέπεται στο σχέδιο νόμου και πιστεύουμε ότι όλες οι ρυθμίσεις που έχουμε εισάγει, αποσκοπούν ακριβώς στη βελτίωση της ίδιας της λειτουργίας του προγραμματισμού και στην επίσπευση των διαδικασιών, τηρώντας πάντα τα αναγκαία τυπικά ζητήματα που οφείλει το ΑΣΕΠ να κατοχυρώνει.

Σχετικά με το τρίτο μέρος. Καταρχάς όσον αφορά το Γνωμοδοτικό Συμβούλιο, επειδή, κ. Καρρά, λείπατε στη δευτερολογία μου, δεν υπάρχει σήμερα Γνωμοδοτικό Συμβούλιο για τη διοικητική ανασυγκρότηση στη χώρα. Μιας που είστε να ξεκαθαρίσουμε ότι είναι η πρώτη φορά που συγκροτείται και καταλαβαίνετε την ανάγκη να υπάρχει ένας φορέας, γνωμοδοτικός ο οποίος θα συγκεντρώνει όλους τους φορείς του δημόσιου που έχουν σχέση με τα θέματα διοικητικής ανασυγκρότησης. Γι’ αυτό είναι και το ΕΚΔΔΑ μέσα, σε αυτούς πέραν των εκπροσώπων των Υπουργείων, και γι' αυτό δεχτήκαμε και εμείς μετά από την ακρόαση των φορέων να είναι και η ΑΔΕΔΥ, λογικό είναι και είναι παράλειψη μας που δεν είχε τεθεί να εκπροσωπείται και ο φορέας των δημοσίων λειτουργών.

Τώρα, όσον αφορά το Παρατηρητήριο Δημόσιας Διοίκησης και την υπηρεσία τεχνικής βοήθειας και υποστήριξης του δημόσιου, θέλω να επαναλάβω και να τονίσω, ότι δεν προβλέπεται η στελέχωση με προσλήψεις, παρά μόνο με αποσπάσεις και μετατάξεις. Μίλησε ο κ. Γεωργαντάς για το Κλαδολόγιο. Συμφωνώ απόλυτα μαζί σας, αυτό είναι ένα κενό που υπάρχει αυτή τη στιγμή διαχρονικό και οφείλουμε να το δούμε. Δηλαδή πρέπει κάποια στιγμή να προχωρήσουμε σε μια ολοκληρωμένη νομοθετική ρύθμιση όσον αφορά το Κλαδολόγιο. Είναι κάτι για το οποίο έχουμε ξεκινήσει ήδη τις συζητήσεις και ελπίζω να μπορέσουμε να προχωρήσουμε και σε αυτό το θέμα, εφόσον η χώρα έχει εισέλθει σε μια κανονικότητα οφείλουμε να δούμε και αυτό το ζήτημα και σωστά το θέσατε.

Όσον αφορά τα ζητήματα του Παρατηρητηρίου, σας ανέπτυξα και στην προηγούμενη συνεδρίαση ότι πρόκειται βέλτιστη πρακτική η οποία υπάρχει σε όλες τις ευρωπαϊκές χώρες και αποτελεί μέρος των συστάσεων της Ε.Ε. και του ΟΟΣΑ. Το Παρατηρητήριο δεν θα έρθει να επικαλύψει μια άλλη αρμοδιότητα. Θα είναι ένα επιτελικό όργανο της ελληνικής δημόσιας διοίκησης, το οποίο θα συλλέγει τα στοιχεία που συγκεντρώνονται από άλλες υπηρεσίες του δημοσίου, είτε του δικού μας Υπουργείου είτε άλλων υπηρεσιών, και θα έχει τη δυνατότητα να κάνει κάτι για το οποίο είχαμε έλλειμμα διαχρονικά ως δημόσια διοίκηση. Μια ποιοτική αξιολόγηση των ίδιων των λειτουργιών και των αλλαγών που θεσπίζονται, αξιολόγηση όσον αφορά καταρχήν την εφαρμογή και των συστάσεων προς το Γνωμοδοτικό Συμβούλιο. Ταυτόχρονα όμως να έχει και δύο άλλες σημαντικές αποστολές, η πρώτη είναι να δίνει στοιχεία αξιόπιστα και για τις ευρωπαϊκές και διεθνείς αρχές, γιατί αυτή τη στιγμή η χώρα μας δέχεται συνεχώς σχόλια, κρίσεις, παρατηρήσεις από διεθνείς και ευρωπαϊκούς οργανισμούς. Θέλουμε να έχουμε, ανακτώντας την κυριαρχία μας εσωτερικά ως ελληνική δημόσια διοίκηση, δική μας λειτουργία και δικά μας στοιχεία, όπως της ΕΛΣΤΑΤ που είναι στοιχεία αδιαμφισβήτητα, να έχουμε και εμείς για τη δημόσια διοίκηση τα δικά μας αδιαμφισβήτητα στοιχεία, τα οποία να μπορούμε να επικαλούμαστε σε σχέση με τις συζητήσεις που γίνονται σε ευρωπαϊκό και διεθνές επίπεδο, και να αξιοποιούμε για την αξιολόγηση και υλοποίηση των διοικητικών πολιτικών μας.

Η δεύτερη αποστολή, που είναι εξίσου κρίσιμη είναι ότι όλα αυτά τα πορίσματα και η αξιολόγηση του Παρατηρητηρίου θα αξιοποιούνται στην κατάρτιση του μεσοπρόθεσμου δημοσιονομικού προγράμματος από το Υπουργείο Οικονομικών, αλλά κυρίως στη μεγάλη προσπάθεια της συνεχούς επικαιροποίησης της παραγωγικής και κοινωνικής στρατηγικής της χώρας. Αποσαφηνίζουμε τον ρόλο και την ανάγκη αυτού του Παρατηρητηρίου με αυτές τις διευκρινήσεις.

Όσον αφορά την τεχνική βοήθεια και την αναβάθμιση, της δημόσιας διοίκησης ένα από τα ζητήματα που τίθενται συνεχώς είναι η δυσκολία που έχουν οι φορείς του Δημοσίου, ακόμη και μεγάλοι φορείς του Δημοσίου που διαθέτουν επιτελικά και άξια στελέχη, να μπορέσουν να εφαρμόσουν τις αλλαγές που αφορούν τη δημόσια διοίκηση, τις μεταρρυθμίσεις και την καλύτερη συγκρότηση. Αυτό έχει σχέση, ενδεχομένως με το γεγονός ότι μετά από πολλά χρόνια στενότητας της δημόσιας διοίκησης, έχει επέλθει γήρανση του προσωπικού και δεν διαθέτουμε πάντα τα επιστημονικά και επιτελικά στελέχη που θα μπορούσαν να συμβάλουν σε αυτήν την κατεύθυνση. Αυτό ελπίζουμε σταδιακά με τις στοχευμένες προσλήψεις τα επόμενα χρόνια να καλυφθεί.

Όσον αφορά την κινητικότητα, η κινητικότητα λειτουργεί αυτήν τη στιγμή και, επειδή είναι ένας νέος θεσμός, μέχρι να ενεργοποιηθεί χρειάστηκαν δύο χρόνια, διότι είναι πολύ αυστηροί οι όροι της κινητικότητας, και ήταν προϋπόθεση ύπαρξης του οργανισμού και του ψηφιακού Οργανογράμματος, προκειμένου ο φορέας να μπορεί να δεχθεί προσωπικό, γι’ αυτό δημιουργήθηκε μια ανακολουθία. Επειδή κάποιοι φορείς δεν είχαν ολοκληρώσει τον οργανισμό τους, όπως το Σώμα Ελεγκτών Δημόσιας Διοίκησης και το Νομικό Συμβούλιο του Κράτους που είναι στην τροπολογία, προκλήθηκε το φαινόμενο δικοί τους υπάλληλοι να μετακινούνται σε υπουργεία και οργανισμούς που διέθεταν και ψηφιακό οργανόγραμμα και οι φορείς αυτοί να μένουν με κενές θέσεις, όπως συνέβη στους δήμους σε πολλές περιπτώσεις.

Εμείς, βέβαια, τους ενθαρρύνουμε προκειμένου να καταρτίσουν τα ψηφιακά οργανόγραμμα, τους οργανισμούς και όλες αυτές τις αναγκαίες αλλαγές. Υπάρχουν όμως και αντικειμενικά προβλήματα. Πολλοί από αυτούς τους φορείς έρχονται συνεχώς στο Υπουργείο για καθοδήγηση, κάτι που γίνεται αποσπασματικά και εκ των ενόντων. Με αυτή την υπηρεσία τεχνικής υποστήριξης, λοιπόν, αλλά και με μία σειρά από άλλες αλλαγές και μεταρρυθμίσεις πιστεύουμε ότι θα επιλυθούν ζητήματα όπως το θέμα των οργανογραμμάτων που ανέφερα χαρακτηριστικά και την αξιολόγησης προσωπικού ή δομών, γιατί αυτή η υπηρεσία θα έχει θα έχει αυτόν τον επιτελικό ρόλο, θα μπορεί να στηρίζει τους φορείς, προκειμένου να αξιολογούν και να εφαρμόζουν τις θεσμικές αυτές απαραίτητες αλλαγές.

Επί τη ευκαιρία, ενημερωτικά θέλω να σας πω ότι, επειδή ακριβώς οι περισσότεροι φορείς έχουν πλέον τα ψηφιακά οργανογράμματα και έχουν ενταχθεί στην κινητικότητα, ο δεύτερος κύκλος κινητικότητας του 2018 πάει πάρα πολύ καλά. Αυτήν τη στιγμή αφορά 5.500 θέσεις και τις αντίστοιχες αιτήσεις, οι οποίες έχουν υποβληθεί και μέχρι τον Φεβρουάριο θα έχει ολοκληρωθεί με επιτυχία. Αυτό ήταν ένα άλμα όσον αφορά τη συμμετοχή στην κινητικότητα, η οποία λύνει ένα πάγιο πρόβλημα στο Δημόσιο. Δηλαδή να συνδυάζουμε τις μετακινήσεις μέσα από μια θεσμικότητα και όχι ανάλογα με το ποιος υπουργός επιθυμεί ποιον φορέα, αλλά με βάση, αφενός τα προσόντα των υπαλλήλων και, τις ανάγκες των θέσεων στις οποίες μετακινούνται και αφετέρου τις κοινωνικές και οικογενειακές ανάγκες που έχει κάθε δημόσιος υπάλληλος.

Μάλιστα, θα ήθελα να τονίσω και μια διάταξη που προτείνουμε στο σχέδιο νόμου, που αφορά τα θέματα υγείας των υπαλλήλων που συμμετέχουν στην κινητικότητα και θα ήθελα να επιμείνω σε αυτό, γιατί είναι ένα πολύ σημαντικό θέμα. Ως τώρα λαμβανόταν υπόψη μόνο κάποιος λόγος υγείας ή υπήρχε μια ερμηνευτική ασάφεια, όσον αφορά τον ίδιο τον υπάλληλο. Εδώ για λόγους κοινωνικούς προτείνουμε να λαμβάνεται υπόψη αν ο λόγος υγείας, με μια σειρά ασφαλιστικές δικλίδες που ορίζει η διάταξη, αφορά και τον ή τη σύζυγο, τα παιδιά, τους ηλικιωμένους γονείς, διότι όλοι ξέρουμε ότι πολλοί δημόσιοι υπάλληλοι θέλουν να επιστρέψουν στον τόπο καταγωγής για να βρίσκονται κοντά στους γονείς που έχουν προβλήματα.

Μια άλλη διάσταση που έθεσα, η οποία ίσως δεν είναι σαφής και την εξήγησα στην δευτερολογία μου στην κατ’ άρθρον συζήτηση, είναι ότι και σε επίπεδο ευρωπαϊκό αυτή τη στιγμή πέραν των διαρθρωτικών ταμείων και του Ταμείου Συνοχής, διαμορφώνεται στη νέα δημοσιονομική στρατηγική του προϋπολογισμού της Ε.Ε. και η δυνατότητα προγραμμάτων στήριξης των διοικητικών αλλαγών και μεταρρυθμίσεων. Αυτό ξεκίνησε ad hoc για τις χώρες που είχαν οι ίδιες προγράμματα, τώρα πλέον θεσμοθετείται σε επίπεδο ευρωπαϊκό, και θα υπάρχουν οι αντίστοιχες δυνατότητες αξιοποίησης ακριβώς όπως τα διαρθρωτικά προγράμματα, και γι’ αυτό θέλω να αποσαφηνίσω ότι η αρχή που προτείνουμε, δηλαδή, η υπηρεσία διοικητικής αναβάθμισης και στήριξης του δημόσιου τομέα στην ουσία έρχεται να προλάβει αυτό που ήδη γνωρίζουμε από συζητήσεις με την Ευρωπαϊκή Επιτροπή προκειμένου να λειτουργεί και ως μια «διαχειριστική αρχή» γι’ αυτά τα νέα ευρωπαϊκά προγράμματα που θα έρθουν τα επόμενα χρόνια, για να είναι σε θέση να αξιοποιήσει τους ευρωπαϊκούς πόρους, εσωτερικά, η δική μας διοίκηση, για την αναβάθμιση της διοίκησης και αυτά τα κονδύλια να μην διατίθενται μόνο σε κρατικές εταιρείες άλλων χωρών ή σε ιδιωτικούς συμβούλους.

Άρα, θέλω και αυτό να επισημάνω, γιατί καταλαβαίνω ότι χρειάζονται επεξηγήσεις για κάποια θέματα, τα οποία μπορεί να μην είναι σαφή. Όσον αφορά τον υπαλληλικό κώδικα, και τη διάταξη για τα πειθαρχικά συμβούλια, θέλω να απευθυνθώ στον Αγορητή του ΚΚΕ- η διάταξη της τρίμηνης προθεσμίας προκειμένου να συνεδριάζει το πειθαρχικό συμβούλιο μετά την ολοκλήρωση της ΕΔΕ, είναι επ’ ωφελεία και του δημοσίου υπαλλήλου και της υπηρεσίας. Της υπηρεσίας προφανώς γιατί δεν πρέπει να υπάρχει μια τέτοια σκιά και μια κωλυσιεργία εφόσον υπάρχει αποτέλεσμα ΕΔΕ.

Αλλά είναι, και υπέρ των υπαλλήλων. Πρέπει να σας πω είτε επειδή υπάρχει καθυστέρηση είτε επειδή υπάρχουν προσωπικές αντιθέσεις στη δημόσια διοίκηση ή επειδή υπάρχουν πολιτικά θέματα γιατί όλα μπορεί να συμβαίνουν σε μια δημόσια υπηρεσία, τιμωρούνται οι υπάλληλοι, εφόσον η εκκρεμότητα διαιωνίζεται. Γιατί οι υπάλληλοι κουβαλούν, το στίγμα και δεν μπορούν να εξελιχθούν βαθμολογικά επειδή δεν κρίνεται η υπόθεσή τους. Νομίζω ότι αυτός που κατηγορείται είναι ο πρώτος που θέλει να αποσαφηνιστεί η κατάσταση. Άρα λοιπόν, θέλω να το ξεκαθαρίσω ότι αποτελεί όφελος και για την υπηρεσία και για τους υπαλλήλους για τους οποίους προκύπτει κατηγορίας, από μια ένορκη διοικητική εξέταση.

Θέλω να επισημάνω επίσης, ότι είναι πολύ σημαντικές κατά τη γνώμη μας και οι διατάξεις για τα κοινωνικά και τα εκπαιδευτικά θέματα, την αναβάθμιση των δημοσίων υπαλλήλων. Δεν θα επεκταθώ, αναφέρθηκα αναλυτικά στην κατ’ άρθρον συζήτηση θα αναφερθώ και στην Ολομέλεια. Κύριε Μπούρα, θα ήθελα να σας διαβεβαιώσω ότι το θέμα που θέσατε επειδή, εντάσσεται στη λογική των διατάξεων κοινωνικού χαρακτήρα της δημόσιας διοίκησης, του σχεδίου νόμου και θα το εξετάσω με πολύ ενδιαφέρον. Υπάρχει βέβαια μια ιδιαιτερότητα, ενώ είναι εύλογο το ζήτημα που μας θέσατε, καθώς οι υπάλληλοι των Νομικών Προσώπων Ιδιωτικού Δικαίου δεν εμπίπτουν στον υπαλληλικό κώδικα. Έχουν το δικό τους καθεστώς, αλλά κατανοώ το δίκαιο του αιτήματος στο βαθμό που αφορά ΝΠΙΔ της Κεντρικής Κυβέρνησης. Θα το εξετάσω, με πολύ μεγάλο ενδιαφέρον.

Επίσης, σχετικά με τις διατάξεις για τα άτομα με κώφωση και τους τρίτεκνους, νομίζω, υπάρχει μια ευρύτατη συναίνεση. Εδώ, κύριε Κατσώτη, υπάρχει το ζήτημα, ότι η νομοθεσία πολλές φορές δίνει δυνατότητες, σε κοινωνικές ομάδες αλλά, δεν εφαρμόζεται πλήρως η νομοθεσία, και αυτό επιδιώκουμε δηλαδή, λύνουμε το πρόβλημα της νομοθεσίας.

Ο κ. Καρράς, είχε την απορία, γιατί είπε ο πρόεδρος του ΑΣΕΠ για τους τρίτεκνους, να το εξηγήσω γιατί. Έχουμε δύο κατηγοριών προβλήματα στις προκηρύξεις και ειδικά, όταν πρόκειται για προκηρύξεις υποχρεωτικής εκπαίδευσης, καταλαβαίνετε ότι υπάρχουν άνθρωποι, οι οποίοι, δεν έχουν την ανάλογη μόρφωση και υψηλά προσόντα, όπως είναι η 3Κ που αφορούν στην καθαριότητα.

Υπάρχουν προβλήματα, αν έχουμε πλαστά δικαιολογητικά. Εκεί είναι κάτι καθαρό, για πλαστό το δικαιολογητικό, υπάρχει δόλος του υποψηφίου.

Υπάρχουν περιπτώσεις, όμως, που ο νόμος δεν είναι κατανοητός ή είναι σαφής σε έναν υποψήφιο. Για παράδειγμα ποιος είναι τρίτεκνος ή όχι, σύμφωνα με τον νόμο. Μπορεί κάποιος να έχει τρία παιδιά και εύλογα να θεωρεί ότι είναι τρίτεκνος. Για τον νόμο, όμως, θεωρείται τρίτεκνος και ο γονιός, αν το πρώτο του παιδί είναι 25 ετών. Μπορεί, λοιπόν, καλοπροαίρετα ένας άνθρωπος να θεωρήσει ότι έχει τρία παιδιά και άρα, είναι τρίτεκνος. Αυτό, εξάλλου αντιμετωπίζαμε με τη διάταξη του σχεδίου νόμου.

Σε αυτή την περίπτωση, όπως είπε ο πρόεδρος του ΑΣΕΠ, δεν υπάρχει πάντα δόλος. Δηλαδή, πολλές φορές δημιουργούνται εντυπώσεις που είναι άδικες. Άλλο θέμα τα πλαστά και άλλο η

Όσον αφορά, το Εθνικό Τυπογραφείο, νομίζω ότι πρόκειται για διατάξεις που έρχονται να ενισχύσουν, να εκσυγχρονίσουν τη λειτουργία του και την ψηφιακή του οργάνωση, την ιστορική και εκπαιδευτική του λειτουργία σε αυτή την εποχή.

Για τον «Ραπτάρχη», οφείλω μία απάντηση. Οι θέσεις που προβλέπονται για δικηγόρους είναι επτά, εκ των οποίων οι πέντε είναι σήμερα καλυμμένες. Είναι κρίμα γιατί, αυτοί οι άνθρωποι στηρίζουν το έργο του «Ραπτάρχη». Επειδή εδώ είναι και πολλοί συνάδελφοι δικηγόροι, βουλευτές, παρόντες, να πω ότι έχουμε εντάξει όλη αυτήν την προσπάθεια και στο μεγάλο πρόγραμμα για την ψηφιοποίηση της κωδικοποίησης, στο πλαίσιο της οποίας και ο «Ραπτάρχης» θα εισέλθει στη νέα ψηφιακή εποχή και θα καταστεί πιο λειτουργικός.

Όσον αφορά στην υποχρέωση υποβολής πόθεν έσχες των συνεργατών των βουλευτών, το έχουμε εξετάσει από κάθε πλευρά αυτό το ζήτημα, ώστε οι δικοί σας συνεργάτες να μην έχουν προβλήματα. Εδώ δεν πρόκειται μόνο για τους νυν συνεργάτες, αλλά και για συνεργάτες των προηγούμενων ετών. Το συζητήσαμε επί μακρόν με το Υπουργείο Δικαιοσύνης, το συζητήσαμε και με το Νομικό Συμβούλιο του Κράτους. Καταλήξαμε σε αυτήν τη διάταξη, γιατί είναι πιο σαφής και σίγουρη και ασφαλής. Διότι, αν θέταμε την υποχρέωση για τα προηγούμενα δύο χρόνια θα παρέμεναν ακάλυπτοι οι προγενέστεροι. Πιστεύω ότι αυτό που εισηγούμαστε, είναι το πιο ασφαλές και δίκαιο, από δω και πέρα, ώστε να είναι ξεκάθαρο το πεδίο του νόμου.

Για τους Υδρονομείς χαίρομαι που υπάρχει αυτή η ευρύτερη συναίνεση και εμείς το υποστηρίζουμε. Άρα, κύριε Πρόεδρε, αποδεχόμαστε να ενταχθεί, στο σχέδιο νόμου η βουλευτική τροπολογία των υδρονομέων.

Όσον αφορά στο θέμα που έθεσε ο κ. Δαβάκης, είναι πολύ σοβαρή υπόθεση το θέμα των ΚΔΑΠ. Είναι ένα θέμα που πρέπει να σας πω, ότι έχει τεθεί από πολλούς βουλευτές και από τη συμπολίτευση και από την αντιπολίτευση. Το εξετάζουμε με μεγάλη ευαισθησία. Είμαστε σε συζήτηση, ήδη και με τον Υπουργό Εσωτερικών, φυσικά και με τον Υπουργό Οικονομικών, γιατί καταλαβαίνετε ότι πρόκειται για έναν μεγάλο αριθμό, για 2.000 συμβασιούχους.

Το Πανελλήνιο Σωματείο των Εργαζομένων στα ΚΔΑΠ έχει ζητήσει συνάντηση την επόμενη εβδομάδα, την οποία φυσικά και θα κάνω. Αυτό που μπορώ να πω, γιατί επιφυλάσσομαι, δεν μπορώ να τοποθετηθώ για αυτό το θέμα σήμερα, είναι ένα ζήτημα το οποίο θα δούμε με την μεγαλύτερη δυνατή ευαισθησία και χαίρομαι που ένας βουλευτής της συμπολίτευσης αναγνωρίζει την ανάγκη προσλήψεων, για όλους αυτούς τους συμβασιούχους που κρατούν όρθιες τις κοινωνικές δομές του κράτους, όπως η «βοήθεια στο σπίτι» και η «ειδική αγωγή» και αναγνωρίζει τη σημασία των προσλήψεων Γι' αυτό έχει ανάγκη προσλήψεων το ελληνικό δημόσιο, ακριβώς για να μπορούν οι υπηρεσίες του κοινωνικού κράτους να λειτουργούν προς όφελος των πολιτών και του δημοσίου συμφέροντος.

Ευχαριστώ πάρα πολύ.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Ευχαριστώ την κυρία Υπουργό.

Ήδη, έχει κατατεθεί και θα ενημερωθείτε. Θα μοιραστεί μια βουλευτική τροπολογία επί της οποίας, αφού ενημερωθεί και η κυρία Υπουργός, θα γίνει στην Ολομέλεια η συζήτηση. Για να μην υπάρχει αιφνιδιασμός είναι κατατεθειμένη και θα διανεμηθεί. Την υπογράφουν οι βουλευτές του ΣΥΡΙΖΑ.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ:** Κύριε Πρόεδρε, εάν μου επιτρέπετε, θα ήθελα να πω κάτι για τους υδρονομείς. Απλώς, να πω ότι δεν έχει δημοσιονομικό κόστος, γιατί αυτοί είναι ήδη εργαζόμενοι και επομένως είναι ενταγμένοι μέσα στον προϋπολογισμό, άρα δεν υπάρχει καμία επιβάρυνση.

Ευχαριστώ.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Σαρίδης.

**ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων):** Ευχαριστώ, κύριε Πρόεδρε.

Εγώ αυτό που θα ήθελα να πω από την πλευρά της Ένωσης Κεντρώων, είναι επιφύλαξη επί των άρθρων και ψηφίζουμε τις τροπολογίες οι οποίες έχουν κατατεθεί και για τους υδρονομείς και για την επόμενη τροπολογία.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Φωκάς.

**ΑΡΙΣΤΕΙΔΗΣ ΦΩΚΑΣ (Ειδικός Αγορητής των Ανεξαρτήτων Ελλήνων):** Ευχαριστώ, κύριε Πρόεδρε.

Όχι, άρθρο 15,19 και 20. «Όχι» σε όλες τις τροπολογίες και «ναι» στα υπόλοιπα.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Κυρίες και κύριοι συνάδελφοι, ολοκληρώθηκε και η β΄ ανάγνωση του σχεδίου νόμου του Υπουργείου Διοικητικής Ανασυγκρότησης «Ενδυνάμωση Ανωτάτου Συμβουλίου Επιλογής Προσωπικού (Α.Σ.Ε.Π.), ενίσχυση και αναβάθμιση Δημόσιας Διοίκησης και άλλες διατάξεις».

Ανακεφαλαιώνουμε με τις θέσεις των κομμάτων:

Ο ΣΥΡΙΖΑ ψηφίζει «ΥΠΕΡ».

Η Νέα Δημοκρατία καταψηφίζει.

Η Δημοκρατική Συμπαράταξη επιφυλάσσεται.

Ο Λαϊκός Σύνδεσμος - Χρυσή Αυγή επιφυλάσσεται.

Το Κ.Κ.Ε. καταψηφίζει..

Οι Ανεξάρτητοι Έλληνες ψηφίζουν «ΥΠΕΡ».

Η Ένωση Κεντρώων επιφυλάσσεται.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 2, 5, 6, 10, 12, 13, 14, 18, 20 έως 27, 28 έως 39, 41 έως 43, 45 έως 64 γίνονται δεκτά, ως έχουν, κατά πλειοψηφία.

Τα άρθρα 1, 3, 4, 7, 8, 9, 11, 15, 16, 17, 19, 26, 40 και 44, όπως τροποποιήθηκαν από την κυρία Υπουργό, γίνονται δεκτά κατά πλειοψηφία.

Σχετικά με τις τροπολογίες.

Γίνεται δεκτή η υπουργική τροπολογία με γενικό αριθμό 1927 και ειδικό 20;

Δεκτή, κατά πλειοψηφία.

Γίνεται δεκτή η υπουργική τροπολογία με γενικό αριθμό 1928 και ειδικό 21;

Δεκτή, κατά πλειοψηφία.

Γίνεται δεκτή η βουλευτική τροπολογία με γενικό αριθμό 1926 και ειδικό 19;

Δεκτή, κατά πλειοψηφία

Τέλος, γίνεται δεκτό, κατά πλειοψηφία, και το ακροτελεύτιο άρθρο και ερωτάται η Επιτροπή αν γίνεται δεκτό το σχέδιο νόμου και στο σύνολό του.

Δεκτό κατά πλειοψηφία.

Συνεπώς, το σχέδιο νόμου του Υπουργείου Διοικητικής Ανασυγκρότησης «Ενδυνάμωση Ανωτάτου Συμβουλίου Επιλογής Προσωπικού (Α.Σ.Ε.Π.), ενίσχυση και αναβάθμιση Δημόσιας Διοίκησης και άλλες διατάξεις

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Αθανάσιος, Κοζομπόλη – Αμανατίδη Παναγιώτα, Λάππας Σπυρίδων, Μορφίδης Κωνσταντίνος, Μπαλλής Συμεών, Ντζιμάνης Γεώργιος, Παπαηλιού Γεώργιος, Πρατσόλης Αναστάσιος, Σκουρλέτης Παναγιώτης, Σταματάκη Ελένη, Σταμπουλή Αφροδίτη, Συρίγος Αντώνιος, Τζαμακλής Χαρίλαος, Τσίρκας Βασίλειος, Τσόγκας Γεώργιος, Ψυχογιός Γεώργιος, Μπούρας Αθανάσιος, Βορίδης Μαυρουδής (Μάκης), Γεωργαντάς Γεώργιος, Χαρακόπουλος Μάξιμος, Καρράς Γεώργιος – Δημήτριος, Κατσώτης Χρήστος και Σαρίδης Ιωάννης.

Τέλος και περί ώρα 14.50΄ λύθηκε η συνεδρίαση.

**Ο ΠΡΟΕΔΡΟΣ ΕΠΙΤΡΟΠΗΣ**  **Ο ΓΡΑΜΜΑΤΕΑΣ**

**ΑΝΤΩΝΙΟΣ ΣΥΡΙΓΟΣ** **ΚΩΝΣΤΑΝΤΙΝΟΣ ΜΟΡΦΙΔΗΣ**